ҚИСМАТ (Ҳикоя) - “Китоб дунёси” газетаси сайти\n785 марта кўрилган.\nУ юзини ёстиққа босганча, кўзларини чирт юмиб ётарди. Аслида бундай ҳолатда кўзни очиб ётди-ю, юмиб ётди – фарқи йўқ – барибир ҳеч нарсани кўриб бўлмайди. Юзи ловуллаб ёнар, кўнглини дилгир ҳислар чулғаб олган, аъзойи баданини совуқ тер босган эди.\n– Нега мен шундай ҳолга тушишим керак?\nБу саволни у хаёлан бот-бот такрорлар, аммо бирон-бир жўяли, озгина бўлса-да, таскин берадиган жавоб тополмасди.\nУ онасиз ўсди. Онаси уни туғиш пайтида ҳаётдан кўз юмди. Отаси рафиқаси хотираси олдида содиқ қолди, бошқа уйланмади. У ҳам ота, ҳам она бўлиб қизини тарбиялади. Қизининг энг севимли инсонига айланди. Ўн саккиз йил шундай ўтди.\nБир куни отаси тўсатдан қизига турмушга чиқиши лозимлигини айтди. Бу гап аввалига уни гангитиб қўйди, аммо лом-мим демади. Отаси буни сукут – аломати ризо сифатида қабул қилди.\nШифокорлар отасининг оғир хасталикка чалинганини айтганди. Отанинг олдида икки йўл бор эди: ё операция қилдириш ёки жарроҳлик амалиётини рад этиш. Ҳар икки ҳолатда ҳам умид кам эди. Операция қилинса, қанча яшаши номаълум, операциясиз эса умрнинг охири кўриниб қолган эди. У қизи олдидаги бурчини адо этолмай кетишидан қўрқарди. Шунинг учун операциягача қизини турмушга узатишга қарор қилди. Бўлажак куёв узоқ қариндошининг ўғли. Бу унга бироз таскин берди. Агар куни битган бўлса, қизи ишончли оилада қолишидан умидвор бўлди.\nЯратганнинг марҳамати билан ота соғайиб кетди. Шифокорлар янглишиб, нотўғри ташхис қўйган экан. Қўйилган даҳшатли ташхис нотўғрилиги операция пайтида аён бўлди.\nАммо уларнинг хурсандчилиги узоққа чўзилмади. Қизнинг турмуши бўлмади. Унинг хушчақчақ ва эркин феъл-атвори эрининг қаттиққўллигига бардош бера олмади. Чунки у отасининг эрка қизи эди.\nБўлмади... Чақалоғини олиб, отасининг уйига қайтишдан ўзга чора тополмади. Эрининг барча илтижо-ю илтимослари ерда қолди – у узил-кесил рад жавобини берди. Отаси қизининг мустақил ҳаётини инобатга олиб, уйланганидан кейин ҳам эрининг таклифини қабул қилмади. Бир пайтлар онаси яшаган уйга кўчиб ўтди.\nУ ёнида ўғли борлигидан хурсанд, умуман ҳаётидан мамнун эди. Тўғри, ошиб-тошиб кетган жойи йўқ, ўзига яраша яшарди. Унинг маълумоти, киришимли, эпчил ва чаққонлиги бир неча жойда ишлаш, пировардида кичик оилани боқиш имконини берарди. У ёш ва дилбар аёл эди. Шу боис пайдар-пай совчилар келиб турар, бироқ у яна турмушга чиқишдан қўрқар, аниқроғи истамасди. Турмуш икир-чикирлари учун ўзининг эркинлиги ва яхши кўрадиган ишидан воз кечадиган аёллардан эмасди. Уйига ўғли учун ўгай отани олиб келишни эса тасаввур қила олмасди. Оила қуришни таклиф қилганлар асосан биринчи турмушидан ажрашган ва аксариятининг фарзандлари ҳам бор эди. У ҳеч кимга ишонмади ва яна фарзанд кўриш истагини эзилган юрагининг қаърига кўмиб ташлади.\nЎғли фавқулодда истеъдодли бўлиб ўсди. Бола ўқиш ва ёзишни жуда эрта ўрганди. У шу қадар қизиқувчан эдики, ҳамма нарсани синчиклаб ўрганарди. “Жажжи мўйсафид”нинг фалсафий мулоҳазаларидан барча – қўшнилар, таниш-билишлар, болалар боғчаси тарбиячилари, кейинчалик мактаб ўқитувчилари ҳайратга тушарди. Болакай шеърлар, ҳикоялар ёзар, мусиқа басталар, қўлига тушган мусиқа асбобини бемалол чалиб кетаверар эди. У куй ва оҳангларни яхши ажратарди. Шунинг учун ўғлини ихтисослашган мусиқа мактабига берди.\nГарчи болакай суюкли, эрка ўғил бўлса-да, у фарзандини оналикнинг басир меҳри билан талтайтириб юбормади. У меҳрибон ва меҳнатсевар бўлиб улғайди. Ҳамма нарсадан қизиқарли ва фойдали жиҳатларни топишнинг уддасидан чиқарди. Дарсларни осон ва аъло даражада ўзлаштириб, онасини хурсанд этарди. Ҳаёт ҳақида катталар каби фикрлар, онасига жуда ғамхўр ва меҳрибон эди. Уруш пайтида оталари ёки акалари фронтга кетган болалар оналарига шундай жонкуяр ва ғамхўр бўлган экан дейишади.\nУ онаси учун Яратганнинг энг олий мукофоти, умрининг мазмуни эди. Отаси қазо қилганида ўғлининг эътибори ва меҳрибонлиги унинг дардига малҳам бўлди. Доимо онаси ёнида бўлиб, айрилиқ ташвишларини енгиллаштиришга ёрдам берди. Беғубор меҳр-муҳаббати билан она қалбига илиқлик бағишлади, сиқилган юрагига мадад бағишлади...\n– Нима учун мен шундай ҳолатга тушишим керак? Нега? – Бу фикр миясида ғужғон ўйнаши баробарида гўё бўғзига тиқилиб, кўкрагини исканжага олар, нафас олишга имкон бермасди.\nБугун унга бир пайтлар отасига қўйилган ташхис қўйилганди. Бунинг ягона чораси операция бўлиб, ундан ҳам умид жуда оз эди. У ўз умрига ачинмади. Умри қачон поёнига етиши унинг учун аҳамиятсиз эди. Башарти ҳаёт билан видолашгудек бўлса, ўғли кимнинг қўлида қолиши уни ташвишига соларди. Бола эндигина ўн икки ёшга тўлган, олдинда мураккаб ўтиш даври турарди. Боланинг онасидан бўлак яқин инсони йўқ.\nБир пайтлар отаси уни турмушга узатиш билан худди шундай муаммони ҳал қилишга уринган эди. Гарчи бу жуда маъқул чора бўлмаса-да, ҳар қалай отасида муайян имконият бор эди! Ана шу яхши ният, эзгу ҳаракатлар туфайли унинг фавқулодда истеъдодли ўғли дунёга келди! Унда эса ҳеч қандай йўл – чора йўқ. Нима қилиб бўлса-да, тузалишга ҳаракат қилмоғи зарур, акс ҳолда ўғли болалар уйига боришга мажбур. У ерда боланинг қобилиятини ривожлантириш ҳақида гапиришнинг ўзи ортиқча.\nУ дод-фарёд солишни, дардини тўкиб сочишни истар, бироқ ўғли эшитиб қолишидан қўрқиб, юзини ёстиққа маҳкам босганча, умидсизланиб ич-ичидан йиғларди. У узоқ-яқин қариндош-уруғларини эслашга уринди. Лекин аллақачон ичкиликка берилиб кетган, ҳозир қаерда экани номаълум бўлган собиқ эридан бўлак ҳеч ким хаёлига келмади. Эрини қидиришдан маъно йўқ, ундан кўра ўғлини болалар уйига топширгани афзал эди.\nДафъатан яқинда телевизорда кўргани бир раҳбар сиймоси кўз олдида намоён бўлди. Ўша раҳбар мухбирга нималарни гапириб берганини у умуман эслай олмади. Аммо негадир унинг хотирасида ўша одамга нисбатан аллақандай ҳурмат, ишонч туйғуси сақланиб қолганди. У инсонларни ўзига жалб этувчи хусусиятга эга эди. Сўзларида самимийлик, юз-кўзларида ички куч сезилиб турарди.\nУ астойдил ўша раҳбарни топишга киришди ва топди. Унинг қабулхонасида бир неча соат кутди. Қабулга рухсат бериши учун котибани кўндиришга роса уринди. Табиийки котибага кимлигини, нима масала юзасидан келганини айтмади. Агар ниятини ошкор қилса, кечаси ва куни билан шу инсонни қидириш асносида пайдо бўлган зиғирдай умид учқуни ҳам сўниб қолишини билар эди.\nРаҳбарнинг хонасига кетма-кет одамлар кириб-чиқарди. У тобора умидсизликка тушиб борар, яна қаерга боришни, қандай чора кўришни билмасди. Шу пайт эшик шаҳд очилиб, раҳбар чиқди. У қаергадир кетаётган эди. Қабулхонанинг бир чеккасида мунғайиб ўтирган нотаниш аёлга кўзи тушди. Аёл фурсатдан фойдаланиб, икки дақиқага қабул қилишини илтимос қилди.\nЖиққа ёшга тўлган ва илтижо билан порлаб турган кўзларини, қабул қилишини сўраганида овози титраб кетганими – ҳарқалай у тўхтади. Хонаси эшигини очди-да, аёлни ичкарига таклиф қилди.\n– Марҳамат, киринг, фақат илтимос, дарҳол мақсадга ўтинг. Жуда шошиб турибман. Мени кутишмоқда, – деди мулойимлик билан. Гапириш оҳангидан ҳам шошилаётгани сезилиб турарди.\nАёл бир зум гапни нимадан бошлашни билмай саросимага тушиб қолди. Мана бу одамга илтимосини бир неча бор ичида такрорлаган эди. Аммо буларнинг барчасини айтишга ҳозир имкон ҳам, вақт ҳам йўқлигини тушунди. Маҳзун кўзларидан оқаётган иложсизлик, айни чоғда умидворлик ёшларини артиб, муддаога кўчди:\n– Ўғлимга оталик қилинг, илтимос. У жуда истеъдодли ва қобилиятли бола. Оғир дардга чалинганман, куним битган кўринади. Ўғлимдан бошқа ҳеч кимим йўқ. Операцияга, даволанишга қурбим етмайди. Қолаверса, соғайиб кетишимга деярли умид йўқ.\n– Нима учун менинг олдимга келдингиз? Мен сизни умуман танимайман-ку?!\n– Сизни телевизорда кўрганман. Негадир фақат сиз ўғлимнинг ҳақиқий инсон бўлиб камолга етишига ёрдам беришингиз мумкиндек туюлди. Нима учун, сабабини билмайман...\nУ ўғлининг суратини узатди. Бола қуйиб қўйгандай онасининг ўзгинаси эди. Ҳали норасида бола, лекин нигоҳи маъноли, аммо маҳзун, катталарникидай эди. “Кўзлари худди уруш кўрган болаларникига ўхшайди”. Раҳбар суратдаги боланинг кўзларига термулиб, беихтиёр ўйга толди.\n– Биласизми, ўғлим мусиқани яхши тушунади, исталган мусиқа асбобини чала олади, шеърлар ёзади, аъло баҳоларга ўқийди. У ажойиб бола, асло сизга панд бермайди. Фақат уни болалар уйига топшириб юборманг, илтимос, – дея тўхтовсиз гапирарди.\nАёл рўпарасидаги раҳбар унинг гапини бўлиб қўйишидан ва рад жавобини олишдан хавотирланар эди.\n– Менга қаранг, нега бундай қарорга келдингиз? Ким айтди сизга умрингиз тугаган деб?\n– Менга шундай ташхис қўйишди. Ҳали аҳволим яхши пайтида ўғлимнинг тақдирини ҳал қилишим даркор. Бундан ташқари, унинг кўз олдида омонатимни топширишдан қўрқаман. Кўрдингиз-ку, унинг кўзлари шундоқ ҳам маъюс ва ғамгин.\nУ боланинг исмини сўради. Сўнгра кимгадир қўнғироқ қилиб, беморни бепул операция қилиш ва кейинги муолажаларни тўлиқ ўтказиш юзасидан узоқ гаплашди. Кейин аёлга юзланди.\n– Келинг, келишиб олайлик. Биринчидан, болага бегона оила эмас, балки ўз онаси керак. Сиз ўзингизни қўлга олинг, бунақа умидсиз бўлманг. Клиникага боринг, лозим бўлган барча даволаниш курсларини ўтинг, ҳаммаси яхши бўлади. Умид қилиб яшаш керак. Иккинчидан, башарти натижа салбий бўлса, менга қўнғироқ қилинг. Ўғлингизни ўз қарамоғимга оламан. Икки ўғлим бор. Майли, у учинчи ўғлим бўлсин. Унинг тақдиридан хавотир олманг. Ўз фарзандимдек вояга етказаман, истеъдод ва қобилиятини юзага чиқаришга, албатта, ёрдам бераман. Ўғлингиз ўз мақсадига эришади. Кўнглингиз тўқ бўлсин.\n...У уйига бамисоли қушдек учиб борди.\nБир неча кундан сўнг уни операция қилишди. Жарроҳлик амалиётидан кейинги оғир даволаниш муолажаларини бошдан ўтказди. Ҳар гал “Бас, бундан ортиғига чидай олмайман”, – деб ўйларди.\nОрадан икки йил ўтди. Кундан-кун ўғлининг янги қирралари очилиб, онасини хурсанд қиларди. У пьеса ёзди ва пойтахтдаги бир неча театрларга юборди. Бир куни болани театрлардан бирига таклиф қилишди. Пьеса саҳнага қўйиладиган бўпти. Болани янги ўқув йилидан иқтидорли болалар мактаб-интернатига жойлаштиришга ваъда беришди.\nАёл ўша раҳбарнинг идораси йўлагида уни яна узоқ кутди. Уни учратолмай кетишдан хавотирга тушарди. Аммо сабр билан кутди. Раҳбар одатдагидек қаергадир бориш учун шошилиб чиқди. Аёл уни кўрди-ю, беихтиёр олдига югуриб борди. Ҳаяжон билан настарин гулдастасини унга узатди.\n– Ишларингиз қалай? Соғлиғингиз яхшими?\n– Ҳаммаси жойида, раҳмат. Ўғлим иқтидорли болалар мактабида ўқийдиган бўлди. Пьесасини театрда қўйишмоқчи.\n– Хурсандман. Кўрдингизми, ҳаммаси жой-жойига тушиб кетди. Сиз бўлсангиз... Ниҳоятда хурсандман.\n– Катта раҳмат, сиздан чексиз миннатдорман!\nУнинг нигоҳлари ҳам қувноқ, ҳам ғамгин эди. Шифокорлар унга узоғи билан бир-икки йил умри қолганини айтган эди. Ҳозир бу ҳақда оғиз очмади... Ахир шифокорлар ҳам ожиз банда-ку...


Норвегия телевидениесидаги шоулардан бирини суратга олиш жараёнида кутилмаган ҳодиса юз берди\n16:22 / 06.04.2016\nНорвегиянинг NRK миллий телерадиокомпанияси фильм жамоаси Ромсдал аҳоли пунктида жойлашган Eikesdalsvatnet кўли яқинида “Typical Galskap” (шунчаки аҳмоқлик) шоусининг саҳналаридан бирини суратга олиш жараёнида ҳақиқий аҳмоқлик юз берди.\nГап шундаки, сценарий бўйича Ричард Ҳенриксен тоғ чеккасига ўрнатилган турникда айланиши лозим эди. Аммо, кутилмаганда, турник устуни қулаб, Ҳенриксен 1500 метрлар чамаси баландликдан пастга отилиб кетди.\nТомошага масъул муҳаррир воқеадан ақлини йўқотишига бир бахя қолди.\nУнинг бахтига, Ҳенриксенга парашют тақилганди. Акс ҳолда, томоша ўз номига мос бўлиши ҳам мумкин эди. Ричард парашютни очиб, соғ-омон ерга қўнишга муваффақ бўлган.


5-12-2019, 17:34 96 Ўқиш режими + -\n"Россия - Ислом олами" стратегик қарашлар гуруҳи (СҚГ) нинг V йиллик йиғилиши 28 ноябрь куни Уфадаги "Торатау Конгресс-Холл" залида иш бошланди. Йиғилишнинг бу йилги асосий мавзуси "Динлараро тотувлик: Россия ва Ислом ҳамкорлик ташкилоти (ИКТ) мамлакатлари тажрибаси".\n"Россия - Ислом олами" СҚГнинг Ислом ҳамкорлик ташкилотининг 50 йиллиги ва таниқли рус сиёсатчиси Е.М.Примаковнинг 90 йиллигига бағишланган йиғилишида Россиянинг бир қатор вилоятлари ва чет элларнинг вакиллари иштирок этди. Улар орасида Бошқирдистон, Доғистон, Чеченистон, Шимолий Осетия-Алания, Адигея, Ингушетия, Кабардино-Балкария, Карачай-Черкесия, Қрим, шунингдек Қирғизистон, Саудия Арабистони, Ўзбекистон, Тожикистон, Тунис, Покистон ва бошқалар бор.\n"Башинформ" ахборот агентлигининг хабарига кўра, ҳар йилги СҚГ йиғилиши нафақат анъанавий, балки Россия ва халқаро мусулмон ҳамжамияти ўртасидаги муносабатлар кун тартибидаги муҳим форумлардан бири ҳисобланади. Учрашув қатнашчилари ўзларининг билим ва тажрибалари билан ўртоқлашадилар, ислом дунёсининг энг муҳим муаммоларини муҳокама қиладилар. СҚГ аъзолари уларни ҳал қилишнинг энг самарали воситалари ва усулларини ишлаб чиқишга интилишади.\n«Мен Ўзбекистон Ислом цивилизацияси марказининг вакилиман, мен у ерда директорман. Бу барча исломшунослик, илмий марказлар, шу жумладан рус марказлари билан алоқаларни ўрнатиш билан шуғулланадиган янги ташкилот. Ўйлайманки, истиқболлар жуда катта, чунки барчамиз бир хил тизимданмиз ва барчамиз постсовет ҳудудида яшаяпмиз ва барчада, жумладан динлар, конфессиялар, бағрикенглик ўртасидаги муносабатлар борасида кўплаб саволлар мавжуд. Биз алмашишимиз керак бўлган нарса бор, айниқса, Россиянинг мусулмон минтақалари, жумладан, Бошқирдистоннинг ўхшаш ташкилотлари билан муҳокама қилишимиз керак ", - деди марказ директори,"Россия - Ислом дунёси " СҚГ аъзоси Шоазим Миноваров.\nУнинг сўзларига кўра, Ўзбекистон пойтахти - Тошкентда Бошқирдистон республикасида туғилган инсонлар жуда кўп. «Биз доимо дўст эдик ва ҳалигача дўстлашиб келамиз, биз бир-биримизни жуда ҳам яқин, худди ака-укалардек ҳислоблаймиз. Биз аллақачон Бошқирдистон билан иқтисодиёт соҳасида фаол ҳамкорлик қилиб келмоқдамиз. Маданий ва диний соҳаларга келсак, албатта уларни ривожлантирамиз. Уфада, Ислом университетида бизнинг йигитларимиз таҳсил олишмоқда, Бошқирдистон вакиллари ҳам бизда таҳсил олишмоқда. Бухоро ва ундан кейин Тошкент - улар собиқ тузум даврида ҳам бутун собиқ Совет Иттифоқи учун диний ходимларни етказиб беришган ва ҳозир ҳам бу нарса давом этмоқда. Биз диний таълим соҳасидаги ушбу ҳамкорликни давом эттирамиз ", - деди Миноваров.\nДиний ва дунёвий тузилмалар ўртасидаги ўзаро муносабатларни ривожлантириш масаласига келсак, Шоазим Миноваровнинг сўзларига кўра, Уфадаги талабалар ўрта дунёвий маълумотни олишади ва кейин Россия Ислом Университетига ўқишга киришади.\n«Бугун мен Уфа талабалари билан гаплашдим, улар фақат Ислом таълимоти ва динни ўрганиш билан чекланиб қолишаётгани йўқ. Улар дунёвий ўрта маълумот олишади, кейин университетга келишади. Бу тўғри йўналиш, тўғри танлов учун жуда яхши. Бизда ҳам худди шундай - Ўзбекистонда диний таълим жуда қадимги анъаналарга эга. Энди президентимиз ислоҳотларни амалга ошириш, яъни ўрта диний таълимдан олий таълимгача ягона занжир яратиш ҳақида кўрсатма берди. Таълим соҳасида Россия билан бўлишиш учун арзийдиган кўп жиҳатлар бор - биз бу йўналишда ҳаракат қиламиз. Тарихан биз дўстмиз - қўшнимиз. Алоқалар тикланмоқда: биз барча йўналишлар бўйича дўст бўлишимиз керак" - таъкидлади у.\nФорум доирасида минтақанинг инвестицион жозибадорлигига бағишланган ялпи ва учта ишчи учрашувлар, кўргазмалар ўтказилди. Бундан ташқари, Евгений Примаков номидаги халқаро мукофотнинг тантанали тақдимоти бўлиб ўтди. Тадбир иштирокчилари Россияда нашр этилган илмий ва диний асарларнинг китоб кўргазмаси билан танишдилар.


Халқаро мусобақада ҳарбийларимиз муносиб иштирок этишди (фото)\nХалқаро мусобақада ҳарбийларимиз муносиб иштирок этишди...\n23.04.2021 18:17 0 1302\nХалқаро армия ўйинлари доирасида Россия Федерациясида (Красноярск ўлкаси) ўтказилган «Саян юриши» мусобақасида бир гуруҳ ҳарбий хизматчиларимиз муваффақиятли қатнашдилар. Мусобақада 7 давлатдан 8 та жамоа, яъни Ўзбекистон, Хитой, Россия, Россия аёллар жамоаси, Қирғизистон, Тожикистон, Абхазия ва Жанубий Осетиялардан вакиллар иштирок этди.\nСовуқ Сибирь минтақасида бир неча кун давомида юртдошларимиз белгиланган шартлар бўйича ўзларини тобладилар. Бу ерда тоғ қояларининг тузилиши ўзгача, 50 км.лик маршрутни босиб ўтиш ҳам анчагина тер тўкишни талаб қилади. Боз устига, 12 та шарт бўйича кўрсатилган меъёрларни ҳам бажариш керак.\nМусобақалар бошланишидан бир кун аввал барча иштирокчилар тиббий кўрикдан ўтказилди. Шундан сўнг ҳарбий либос, қўлланиладиган ускуна ва жиҳозларнинг низом талабларига қанчалик мослиги назорат қилинди. Иштирокчилар ва судьялар мусобақага шай, деб топилди. Қуръа ташлаш йўли билан жамоаларнинг қатнашиш ўрни аниқлаб олинди.\nКучли бўрон ва тўхтовсиз ёғаётган қор остида мусобақалар старт олди. Дастлаб иштирокчилар қор кўчкисида қолган ярадорни қидириш шартини бажаришди. Тасаввур қилинг, одам бўйи қор. Бора-бора кўз ўрганса-да, кишини биринчи кўришда сескантирди. Шундай вазиятда бир инсон қор кўчкиси тагида қолиб кетган. Зудлик билан топилмаса, ўлим хавф солиб турибди. Табиийки, қидириш пайтида зарар ҳам етказиб қўймаслик лозим. Бунда иштирокчилардан аниқ ва тезкор ҳаракат қилиш талаб қилинади. Ушбу шартда уларнинг нафақат жанговар ва жисмоний шайлиги, балки замонавий приборлардан фойдаланиш маҳорати ҳам маълум бўлади.\nГуруҳ таркибида жанговар ўқ отиш шарти ҳарбий хизматчиларнинг жанговар шайлик даражасини намоён қилди.\nМусобақанинг 1-кунида ҳарбий хизматчилар 24,5 км масофани босиб ўтишди. Уларнинг юзларидаги ҳорғинликни забт этилган марра завқи босиб кетарди.\nСир эмаски, душман ҳеч қачон рақибига қулай муҳит танламайди. Имкон борича чалғитишга, қийнашга, чорасиз қолдиришга уринади. Тик қояга кўтарилиш ва тушиш машғулотлари эса ҳарбий хизматчиларнинг қалтис вазиятлардан чиқишига кўмаклашади. Бу шарт бир қадар таваккалчиликни талаб қилса ҳам иштирокчиларни довюрак қилиб тарбиялайди. Ностандарт вазиятларда тоблаб, жисмонан чиниқтиради. Ушбу машғулот жамоанинг жипсликда ҳаракатланиш кўникмасини ошириши билан ҳам аҳамиятли.\nДушманни заиф билма, дейишади. Майдонга тушган рақиб жамоалар ҳам анойи эмас. Уларга нафақат мутахассис сифатида маҳоратни кўрсатиш, жанговар ва жисмоний тайёргарликни намойиш қилиш, балки мусобақа низомига мувофиқ ҳаракатланиш тартибини ҳам исботлаб туриш лозим. Бунинг учун эса жамоа раҳбари майор Зокир Яллакаев анчагина тер тўкишига тўғри келди.\nШиддатли бўрон билан бошланган мусобақа қуёш чарақлаб турган ҳолатда якунига етди. Бир-бирларига рақиб сифатида қараган жамоалар табассум билан биргаликда суратларга тушишди. Ахир улар 50 кмлик машаққатли йўлнинг заҳматини бирдек чекишди.\nНатижаларга кўра Россия Федерацияси жамоаси 1-, Хитойлик вакиллар 2-, Ўзбекистонлик иштирокчилар эса 3-ўринни забт этди. Ғолиб ва совриндорларга медаль ҳамда Халқаро армия ўйинларининг эсдалик совғалари тантанали топширилди. Ҳарбий ансамбль ва оркестр, маҳаллий санъаткорлар иштирокида концерт дастури ташкил қилинди.\nТаъкидлаш керакки, биринчи маротаба қатнашаётган бўлишига қарамасдан совринли ўринни қўлга киритиш юртимиз ҳарбий хизматчилари учун тажриба эгаллаш баробарида эътирофга арзигулик ютуқ бўлди.\nКуни кеча Ислом Каримов номидаги Тошкент халқаро аэропортида «Саян юриши» мусобақасида юртимиз шарафини муносиб ҳимоя қилган юрт ўғлонлари тантанали кутиб олинди.\nШу муносабат билан ўтказилган тантанали маросимда мудофаа вазирининг жанговар тайёргарлик бўйича ўринбосари полковник Қодиржон Турсунов ва бошқалар мамлакатимизда миллий армия қудратини янада юксалтириш, ҳарбий хизматчиларнинг жанговар шайлигини оширишга алоҳида эътибор қаратилаётганини таъкидладилар. Шундай эътибор натижасида Ватанимиз ҳимоячилари ҳар йили нуфузли халқаро мусобақаларда юқори натижаларни қўлга киритаётгани алоҳида қайд этилди.\nРоссия ҳарбий Мудофаа вазирлиги мусобақа Сибирь\nЖамият 02/08, 18:01\nХориж 30/07, 17:29\nРоссия ва Хитойнинг космосдаги фаолияти хавфли дея баҳоланди


"Салафийлар": “Саййидимиз Муҳаммад деб айтиш ножоиз”, дейишади.\nСаййидимиз Муҳаммад соллаллоҳу алайҳи васаллам эса:\n"Аллоҳга қасамки, сенга ўзингдан ҳам севимли бўлмагунимча..", деб айтганлар.\nУлар: “Унинг муҳаббатида муболаға қилманглар ва унинг ҳақида ҳаддингиздан ошманг”, дейишади.\nСаййидимиз Муҳаммад соллаллоҳу алайҳи васаллам эса: "Фахр қилмайман-у, мен Одам боласининг саййидиман", деб айтганлар.\nУлар: “Саййидимиз Муҳаммад” деб айтманглар, дейишади.\nСаййидимиз Муҳаммад соллаллоҳу алайҳи васаллам эса: "Аллоҳим Сендан набиййинг Муҳаммад ила сўрайман, деб айт", деганлар.\nЯна: "Фахр қилмайман-у, мен Одам боласининг саййидиман", деб айтганлар!\nУлар: “Унинг зиёратини эмас, масжиднинг зиёратини ният қилинглар, қабрини эмас”, дейишади.\nСаййидимиз Муҳаммад соллаллоҳу алайҳи васаллам эса: "Ким қабримни зиёрат қилса унга шафоатим вожиб бўлади", деб айтганлар.\nУлар: “махлуқ билан истиғоса қилиш ширк ва куфрдир”, дейишади.\nСаййидимиз Муҳаммад соллаллоҳу алайҳи васаллам эса: "Аллоҳим онам Фотима бин Асадни мағфират этгин. Унинг қабрини набиййинг ва мендан аввалги анбиёлар ҳақидан кенг этгин. Зотан Сен раҳмлиларнинг раҳмлисисан", деб дуо қилганлар.\nУлар “вафот қилган кимса билан тавассул қилиш ширк ва куфрдир”, дейишади.\nСаййидимиз Муҳаммад соллаллоҳу алайҳи васаллам кўзи ожиз кимсага бундай ўргатган эдилар: "Эй, Муҳаммад соллаллоҳу алайҳи васаллам бу ҳожатим раво бўлиши учун Роббимга сизни васила қилиб юзландим. Эй, Аллоҳим мени ҳаққимдаги у (Набий соллаллоҳу алайҳи васаллам)нинг шафоатини қабул қилгин", деб айт.\nУлар: “Оли байт (Пайғамбар алайҳиссалом оила аъзолари), валийлар ва солиҳларни зиёрат қилиш ширкдир”, дейишади.\nСаййидимиз Муҳаммад соллаллоҳу алайҳи васаллам эса: "Анбиёлар қабрларида тирикдурлар, намоз ўқишади", деб айтганлар.\nУлар: “Анбиёлар дуоларимизни эшитишмайди”, дейишади.\nСаййидимиз Муҳаммад соллаллоҳу алайҳи васаллам эса: "Қачон банда қабрига қўйилса ва унинг яқинлари ортларига қайта бошласа, маййит уларнинг оёқ кийими товушини эшитади", деб айтганлар.\nУлар: “Ўликлар тириклар манфаат бера олишмайди”, дейишади.\nСаййидимиз Муҳаммад соллаллоҳу алайҳи васаллам эса: "Ўликларингизга Ясин сурасини ўқинглар", деб айтганлар.\nУлар: “Қабр устида Қуръон ўқиш бидъат”, дейишади.\nСаййидимиз Муҳаммад соллаллоҳу алайҳи васаллам эса билмасдан қабр устида капа тиккан инсоннинг қабрдаги кимсани Мулк сурасини ўқиётгани эшитиб қолган кимса ҳақида эшитганларида "У сура нажот бергувчидир", деб айтганлар.\nУлар: “Расулуллоҳга илтижо қилиш ширк”, дейишади.\nСаййидимиз Муҳаммад соллаллоҳу алайҳи васаллам эса: "Уч нарса иймон аслидандир: Ла илаҳа иллаллоҳ деб айтган кимсадан тийилиш. Уни гуноҳ сабабли куфрда айблама. Исломдан бирон амали сабабли чиқарма", деб айтганлар.\nЭнди айтамизки: Эй Аллоҳнинг бандалари. Эргашиш ва итоат қилишга лойиқ кимса ким?\nСаййидимиз, имомимиз ва шафоатчимиз Муҳаммад соллаллоҳу алайҳи васалламми ёки аввал-у ҳозирда ўзларига эргашганлардан бошқа ҳаммани адашганликда айблайдиган ва куфр ва ширкка ҳукм этадиган кишиларми?\nКимки мен ёзган нарсалардан биронтаси ҳақиқатига шакланса, менинг шахсий саҳифамга мурожаат қилсин. Унда ҳар бир келтирган ҳадис ва унинг сиҳати ва у ҳақидаги уламолар тахрижини баён этганман.\nШайх Аҳмад Абдулкарим Азҳарий\nДругие материалы в этой категории: « Қуръондаги Ислом қонунчилиги асослари\tРасулуллоҳ соллаллоҳу алайҳи васаллам ҳақларида сўзлаб беринг »


Кунгабоқар | AGRO-OLAM.UZ\nБош саҳифа Калит кўзлар Кунгабоқар\nКалит сўз: Кунгабоқар\nЭкиш учун тавсия этиладиган навлар: Жаҳонгир, Дилбар, Наврўз ва ҳ.к. Уруғлик танлаш ва экишга тайёрлаш. Экиш учун йирик, тўла етилган ва шикастланмаган уруғлар танлаб олинади. Ерни экишга тайёрлаш. Кунгабоқар...


ЎзА - Халқаро пресс-клубнинг навбатдаги сайёр анжумани Бухоро вилоятида бўлиб ўтди\nХалқаро пресс-клубнинг навбатдаги сайёр анжумани Бухоро вилоятида бўлиб ўтди\n17.08.2017 20:18 Чоп этиш версияси\n“Авлиёлар юрти Бухоро: замонавий туризм, ижтимоий-иқтисодий ривожланиш, истиқболли лойиҳалар макони” мавзусидаги анжуманда вилоят ҳокими Ў.Барноев ва бошқалар Президентимиз ташаббуси билан ишлаб чиқилган 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегияси мамлакатимиз ҳаётининг барча соҳаларини тараққиётнинг янги босқичига кўтаришда муҳим дастуриламал бўлиб хизмат қилаётганини таъкидлади.\nИнсон, унинг шаъни ва қадр-қиммати улуғланган, манфаатлари устувор бўлган юртимизда фуқароларни қийнаётган муаммоларни ўрганиш ва ҳал этишга алоҳида аҳамият қаратилмоқда. Халқ билан мулоқот ва инсон манфаатлари йилида бу борадаги ишлар кўлами янада кенгаймоқда. Ўзбекистон Республикаси Президентининг Бухоро вилояти, туман ва шаҳарларидаги Халқ қабулхоналари фуқаролар мурожаатлари билан ишлаш, муаммо ва ташвишларига ечим топишда юксак самаралар бермоқда. Жорий йилнинг ўтган даврида ушбу қабулхоналарга 10 мингга яқин ариза, шикоят ва таклифлар келиб тушган. Мурожаатлар асосан уй-жой, тадбиркорлик соҳасига оид муаммо ва ижтимоий ёрдам билан боғлиқ масалалардир.\nАнжуманда истеъмол бозорини тўлдириш ва вилоят экспорт салоҳиятини янада ошириш имкониятлари ҳақида сўз юритилди. Вилоятда ғалладан бўшаган майдонларга такрорий экинлар экиш масаласига эътибор қаратилди. Ўтган йили шундай майдонларнинг атиги 6 фоизида мош, сабзавот ва мойли экинлар етиштирилган бўлса, жорий йилда 61 мингдан зиёд гектар ерга такрорий экинлар экилмоқда.\nДавлатимиз раҳбарининг жорий йил 10-11 март кунлари Бухоро вилоятига ташрифи чоғида кўплаб лойиҳалар қаторида пахтани қайта ишлаш йўналиши ҳам муҳокама этилиб, аниқ чоралар белгиланган эди. Унга кўра, Ромитан туманида ташкил этиладиган кластер ва бошқа енгил саноат корхоналарида кейинги икки йилда жами пахта хомашёсининг 80 фоизи қайта ишланади. Бу ҳозирги кўрсаткичга нисбатан 50 фоиз кўпдир.\nПахтани чуқур қайта ишлашнинг нафақат иқитисодий, балки ижтимоий афзалликлари ҳам жуда кўп. Бунга Пешку туманидаги “Мергантекс” масъулияти чекланган жамияти фаолияти яққол мисолдир.\n– Илгари хорижда ўтадиган халқаро тўқимачилик маҳсулотлари кўргазмаларига иштирокчи сифатида борганман, – дейди корхона раҳбари Иброҳим Ҳамроев. – Мамлакатимизда тадбиркорликка кенг имконият ва қулайликлар яратилаётгани туфайли бугун биз ҳам замонавий ишлаб чиқарувчи сифатида халқаро кўргазмаларда қатнашмоқдамиз. Бир неча йилдирки, ип-калава ва мато экспорт қиламиз. Яқинда матони чуқур қайта ишлаш лойиҳасини амалга оширдик. Энди хорижникидан асло қолишмайдиган кийим-кечак ишлаб чиқара бошладик. Европанинг қатор мамлакатлари билан экспорт қилиш бўйича шартномаларимиз бор. 2019 йилга бориб, кўйлак ва бошқа маҳсулотлар экспортини 35 миллион долларга етказишни режалаштирганмиз.\nБухоро туризм соҳасида катта имкониятларга эга. Аммо сайёҳлик инфратузилмаси ва сервис хизматидаги камчиликлар ундан тўла фойдаланиш имкониятини бермайди. Президентимизнинг жорий йил 19 майдаги 2017-2019 йилларда Бухоро вилояти ва Бухоро шаҳрида туризм салоҳиятини жадал ривожлантириш чора-тадбирлари тўғрисидаги қарори соҳа тараққиётида муҳим аҳамият касб этмоқда. Мазкур ҳужжатга кўра, туризм индустриясини ривожлантириш, яқин йилларда Бухоро шаҳрида 4 ва 5 юлдузли 11 меҳмонхона қуриш, янги сайёҳлик йўналишлари очиш, хизмат кўрсатиш сифатини халқаро даражага кўтариш кўзда тутилган.\nАнжуманда Бухоро ҳунармандлиги имкониятларидан самарали фойдаланиш тажрибаси ва уни янада бойитиш, аҳоли саломатлигини мустаҳкамлаш хусусида ҳам атрофлича сўз борди. Когон, Ромитан, Ғиждувон туманлари ҳокимларининг ҳудудни ижтимоий-иқтисодий ривожлантириш, Халқ билан мулоқот ва инсон манфаатлари йилида аҳоли фаровонлигини юксалтириш, кам таъминланган оилаларни ҳар томонлама ижтимоий қўллаб-қувватлаш борасида олиб бораётган ишлари ҳақидаги ахборотлари тингланди.\nВилоят аҳолисини ичимлик суви билан таъминлаш мақсадида Президентимиз қарори асосида Қоракўл ва Олот туманларида 139 миллион доллар қийматга эга лойиҳани амалга оширишга киришилгани таъкидланди. Аҳоли томонидан телефон орқали билдирилган йўлларни таъмирлаш, жойларда одамлар учун янада қулайликлар яратиш ва бошқа таклифлар ҳам кўриб чиқилди.


Смартфонларни «ўлдирувчи» янги вирус тарқалди\n30.03.2018 18:43 0 1633\n«Trend Micro» компанияси тадқиқотчилари узлуксиз майнинг натижасида смартфонларни ишдан чиқаришга қодир вирус тарқалганини аниқлади. «Hidden Miner» номини олган вирус ёт дўконлар орқали тарқалган дастурнинг ичидан топилган: улар мунтазам фонда ишлайдиган «Monero»ни ишга туширади, деб хабар берди «Hi-tech.mail.ru».\nЗарарли дастур фойдаланувчини алдаб, уни дастурга маъмурият аккаунтига кириш учун рухсат беришга мажбурлайди.\nБу содир бўлиши билан эса дастур ўзининг иконасини менюдан яширади ва шундан сўнг «Monero» майнерини ишга туширади. Бундан ташқари вирус смартфон фойдаланувчиси дастурнинг имкониятини ўзгартиришга ҳаракат қилганида уни блоклай олади.\nМутахассисларнинг таъкидлашича, «Hidden Miner» кодида ҳеч қандай уланишлар, контроллер ёки оптимизаторлар йўқ. Бу майнинг жараёнини қурилманинг ресурслари тугаб битмагунига қадар тўхтатиб бўлмаслигини билдиради. Бошқача қилиб айтганда, смартфон «Monero»ни «ўлгунича» қўшади — эртами-кеч қурилма қизиб кетади ва бузилади.\nЭкспертларнинг сўзларига кўра, вирусни йўқ қилишнинг ягона усули — девайсни хавфсиз режимда ўчириб ёқиш ва администратор аккаунтини зарарланган дастур билан ўчириб ташлаш керак.\nвирус смартфон Hidden Miner Monero\nТехнология Кеча, 19:52\nШу ой охирида тақдим этиладиган «Meizu 16s» билан танишинг (видео)\nМаслаҳат 03/04, 16:43\nТехнология 30/03, 15:47\nОсон ва бепул. Ўзбекистонда мобил қурилмаларни рўйхатга олиш 1 апрелдан бошланади


АҚШда президент ядровий зарба беришини тақиқловчи қонун лойиҳаси кўриб чиқилади\n12:42 / 25.01.2017\nАҚШ конгрессига президентга бирор давлатга уруш эълон қилмасдан, ядровий зарба беришни тақиқловчи қонун лойиҳаси кўриб чиқиш учун киритилди. Бу ҳақда Foreign Policy хабар бермоқда.\nҚонун лойиҳаси муаллифлари сенатор-демократ Эдвард Марки ва конгрессмен-республикачи Тед Лью ҳисобланади. Таъкидланишича, бундай тақиқлов собиқ президент Барак Обама вақтида муҳокама қилина бошлаган ва ҳеч қандай натижага олиб келмаган. Бироқ Дональд Трамп ҳокимият тепасига келиши билан бу масала бўйича музокаралар яна бошланди.\n"Ядровий уруш инсониятга жиддий таҳдид қилади. Айни вақтда президент Трамп террорчиларга қарши ядровий зарба бериш мумкинлигини тахмин қилди. Афсуски, АҚШ қонунчилиги ихтилоф вақтида огоҳлантирувчи зарба бериш имкониятини қолдириб, президентга бундай ҳуқуқни беради", деб айтди сенатор Марки.\nУнинг фикрича, бошқа ядровий давлат билан ихтилоф вақтида ядровий уруш таҳдиди ошади.\n"Конгресс дунёда барқарорликни сақлаб қолиш учун ҳаракат қилиши керак ва АҚШ қандай ҳолатларда ядровий зарба берадиган биринчи давлат бўлиши шартларини аниқ кўрсатиши лозим", деб таъкидлаб ўтди конгрессмен Лью.\nАввалроқ Россия президенти матбуот котиби Дмитрий Песков АҚШ ва Россия ўртасида ядровий куролни симметрик тарзда қисқартиришнинг имкони йўқлигини айтганди.\nДональд Трамп АҚШ Конгресс ядровий уруш


Матор ҳақида нималарни биламиз, "Матор"ми ёки "Мадор"ми? - Ўзбекистон Республикаси Қишлоқ хўжалиги вазирлиги\nМатор ҳақида нималарни биламиз, "Матор"ми ёки "Мадор"ми?\nШифобахш “матор” шарафига бағишланган бундай “гап-гаштак” айниқса Тошкент вилояти Паркент тумани одамлари ўртасида азалдан одатий тусига кирган, “матор” баҳона яқин кишилар бир-бирлари билан дийдор кўришганлар. Бу удум ҳозирги пайтда ҳам янада кенгайиб ривожланиб бормоқда.\nМахаллий халқ орасида “бу йил маторга оғзи теккан киши, албатта келаси йил шу кунга етади” деган ҳикматли сўзи ҳам мавжуд. Доно ҳалқимиз бу ҳикматли сўзни бежиз айтишмаган кўринади, чунки “матор” ўсимлиги ўзининг шифобахшлиги ва айниқса турли дармондориларга бойлиги билан ўлкамиз наботот олами ичида олдинги ўринларни эгаллайди. Унинг таркиби киши организми учун фойдали бўлган С, В, В2, РР, Е витаминларига ҳамда А провитаминига жуда бой. Бундан ташқари мазкур ўсимликнинг таркибида қанд ва оқсил моддалари ҳамда кўпгина макро ва миркоэлементлар мавжуд.\nШундан бўлса керак халқимиз азалдан “матор”дан турли хил егуликлар тайёрлашган ва истеъмол қилиб келишган. Кексаларнинг айтишича илгариги очарчилик ва қахатчилик вақтларида маҳаллий аҳоли асосан матор, ожит, исмалоқ, отқулоқ, жағ-жағ ва ровочларни ҳамда кўпгина ёввойи ҳолда ўсадиган фойдали ўсимликларни истеъмол қилишиб умргузаронлик қилишган ва жонларини сақлаб қолишган.\nҲозирги дориломон замонамизда ҳам бундай шифобахшлик хусусиятларга эга бўлган ўсимликлар ўз аҳамиятларини йўқотган эмас, билакс нафақат тансиқ таом сифатида балки дори воситалари ишлаб чиқариш учун ишлатилиб келинмоқда.\nМаторни истеъмол қилганда, энг асосийси у организмга қувват бағишлайди, жинсий заифликни яхшилайди, иммунитетни оширади, овқат ҳазм қилиш аъзолари иш фаъолиятига ижобий таъсир кўрсатади.\nМатор ўсимлиги пиёздошлар оиласига мансуб ўт ўсимлик бўлиб, ёввойи пиёзлар туркумига киради. Асосан ғарбий Тян-Шань тизмасининг Чотқол тоғ этакларида ўсадиган эндемик ўсимликлардан ҳисобланади. Фанда маълум бир худудга мансуб ва фақат ўша манзилдагина тарқалган ўсимликларга эндемик ўсимликлар дейилади.\nМатор тоғ ёнбағрларида, қумлоқ ерларда, бутазорлар орасидаги ялангликларда, соя-салқин жойларда ўсади. Республикамизда 250 турдан зиёд ёввойи пиёзлар учрайди, аммо ўша ёввойи пиёзлар туркумига мансуб бўлган матор, вегетатив ва генератив органларининг (пиёзбоши, пояси, барги ва гули) ташқи морфологик кўриниши ва тузилиши ҳамда таъми билан бошқаларидан кескин фарқ қилади. Чунончи, Сурхондарё тоғларида ўсадиган “маторга” жуда ҳам яқин бўлган “матал” ва “алафи сиёҳ”дан ҳам морфологик тузилиши, яъни-ташқи кўриниши ва таъми билан ҳам кескин фарқ қилади.\nМатор ўсимлиги халқимизга азалдан маълум ва машҳур бўлсада, аммо фан оламида, кўп йиллар давомида қайси турга мансуб эканлиги номаълумлигича қолиб келди. Бунинг асосий сабаби “матор”нинг биологик хусусиятини ўзига хослигидир. Одатда бирон бир ўсимликни тўлиқ тавсиф қилиб фанга маълум қилиш учун, унинг табиатда ўсиб гуллаб тургандаги ҳолатидан гербарий йиғиш керак бўлади. Гербарий тўлиқ бўлишлиги учун албатта ўсимликнинг ер остки органлари, пиёзбоши ва ер устки қисмларидан пояси, барги ва энг асосийси гули бўлишлиги шарт.\nМатор ўсимлигининг биологик хусусияти шундан иборатким, бошқа ёввойи пиёзлардан фарқли ўлароқ, барглари ўсиб чиққан пайтларда ҳали пояси тўлиқ етилмаган бўлади, пояси етилиб гуллаган маҳалда эса барглари қуриган бўлади.Шу боис тадқиқотчилар матордан тўлиқ гербарий йиға олишмаган, натижада бир неча йиллар давомида маторни қайси турга мансублиги номаълумлигича қолиб келди. Матор ёввойи пиёзлар (Allium) туркумининг (авлодининг) Моlium секциясига мансуб.\nМаълумки, ёввойи пиёзлар ҳам, худди оддий пиёзлар сингари ўткир ҳидга ва аччиқ таъмга эга, аммо матор ёввойи пиёзлардан, чунончи пиёзи анзур, Чимён пиёзи, Суворов пиёзи ва бошқалардан фарқли ўлароқ ўзига хос ширин таъмга ва ёқимли ҳидга эгаким, бу хусусият унинг таркибида қанд моддаси ва эфир мойлари борлигидан далолат беради. Ва ниҳоят ўтган асрнинг 80-йилларида Чотқол биосфера қўриқхонасида олиб борилган кузатувлардан сўнг, биолог олим А.Левичев, профессор Р.Камелин тадқиқотлари асосида матор фанга Allium mator тариқасида киритилди ва халқимизни матор деб атаган номи фанга муҳрланиб қўйилди.\nМатор турини хар хил номлар билан аташга чек қўйилди. Нима сабабдан ерли аҳоли маторни шу ном билан атаб келишган, бу нима маънони билдиради?!.Мумкин бу – матор эмас, мадор дегани бўлса керак, чунки унинг таркибидаги турли хил дармондорилар киши организмига хақиқатдан қувват бағишлаб мадор берганлиги учундир. Нима бўлганда ҳам бу ўсимликни ҳар томонлама чуқур ўрганиш фойдадан ҳоли эмас.\nМатор тўғрисида айниқса унинг кимёвий таркибини чуқур ўрганиш борасида илмий адабиётларда маълумотлар жуда ҳам оз. Айниқса маторнинг аҳамияти тўғрисида 1977 йилда “Фан” нашриёти томонидан чоп этилган Республика ёш олимлари конфиренциясида А.Расуловнинг қилган маърузаси матнидан бошқа илмий адабиётларда маълумотлар топа олмадик, чунки бу ўсимлик устида чуқур илмий-тадқиқот ишлари олиб борилмаган кўринади.\nЮқорида қайд қилинганлардан келиб чиқиб, шуни таъкидлаш жоизким, шифобахш ўсимлик ҳисобланган маторни ҳар томонлама, биологик, биокимёвий ва фитоценотик хусусиятларини чуқур ўрганиш тадқиқотчиларимиз олдидаги асосий вазифалардан ҳисобланади, чунки бу ўсимлик деярли ўрганилмаган. Айтиш жоиз ким, матор бошқа пиёздошлар каби пиёзидан ва уруғидан бемалол ва осон кўпаяди. Фақат бунга ҳохиш ва истак керак, озгина иштиёқ ва эътибор бўлса бас.\nДастлаб маторни тоғ шароитида, ўзининг табиий муҳитига яқин ерларда экиб ўстириш, сўнгра аста-секинлик билан шахсий томорқаларда пиёзидан ва уруғидан кўпайтирса мақсадга мувофиқ бўлади. “Шифобахш” илмий-ишлаб чиқариш маркази ходимлари томонидан мазкур ўсимликни маданийлаштириш, ихтисослашган Давлат ўрмон хўжаликларида экиб кўпайтириш борасида илмий ва амалий ишлар олиб бориш тадбирлари қўйилмоқда. Зеро, шундай қилсаккина мазкур ўсимликни табиатда камайиб боришдан асраймиз ҳамда халқимизни маторга бўлган эхтиёжини қондирган бўламиз.


Халқ билан амалий мулоқотда бўлиш, уларни ўйлантираётган масалаларга ечим топиш, ижтимоий-иқтисодий аҳволни танқидий-таҳлилий руҳда ўрганиш, пировардида ушбу масалаларни халқ депутатлари туман Кенгаши сессиясида кенг жамоатчилик иштирокида муҳокама қилиш парламентнинг таъсирчан кучи сифатида амалиётда кенг қўлланилмоқда.\nХалқ депутатлари Гурлан тумани Кенгаши сессиясида туманнинг ижтимоий-иқтисодий ҳолати, аҳоли турмуш даражасини янада яхшилаш, фуқароларнинг ҳуқуқ ва эркинликларини таъминлаш борасида олиб борилаётган ишлар чуқур таҳлил қилинди.\nТаъкидланганидек, ҳудудда тадбиркорлик субъектлари, фермер хўжаликлари, соғлиқни сақлаш, таълим муассасалари, савдо ва маиший хизмат кўрсатиш, ҳуқуқни муҳофаза қилиш идоралари ҳамда фуқароларнинг ўзини ўзи бошқариш органлари томонидан бир қатор ташкилий-амалий ишлар олиб борилаётир. Аҳоли хонадонларида бўлиб ўтган мулоқотлар фуқароларнинг мамлакатимиз сиёсий, ижтимоий-иқтисодий ҳаётидаги тезкор янгиланишлар ва туб ислоҳотларни мамнуният билан қўллаб-қувватлаётганини кўрсатмоқда.\nЎрганишлар давомида парламент вакиллари томонидан соғлиқни сақлаш соҳаси ҳолатига алоҳида эътибор қаратилди. Айниқса, аҳолига тиббий хизмат кўрсатиш сифати ва дори-дармон воситалари билан таъминлашни янада яхшилаш масалалари муфассал таҳлил қилинди. Мулоқотлар чоғида фуқаролар тиббий хизмат кўрсатиш борасида малакали ходимлар ва зарур дори-дармонлар таъминоти юзасидан ўз фикрларини билдирдилар.\nЙиғилишда аҳоли томонидан кўтарилган ҳамда парламент аъзолари бевосита жойларга чиқиб аниқлаган айрим муаммо ва камчиликларга тўхталиб ўтилди. Туман тиббиёт бирлашмасига тегишли касалхона биноси капитал таъмирталаблиги, соғлиқни сақлаш ташкилотлари моддий-техника базаси талабга жавоб бермаслиги, аҳолини дори воситалари билан таъминлаш ҳолати қониқарли эмаслиги шулар жумласидандир. Тез тиббий ёрдам хизмати яхши йўлга қўйилмагани, жойларга кечикиб етиб бориш ҳолатлари мавжудлиги жиддий кўриб чиқилди. Уларни бартараф этиш юзасидан амалий чора-тадбирлар белгиланди.\nСессияда одамлар турмуш тарзини яхшилашга хизмат қилувчи бошқа соҳалар, жумладан, тижорат банклари томонидан фуқароларга хизмат кўрсатиш, ишбилармонларга кредит маблағлари ажратиш, ҳуқуқни муҳофаза қилувчи органлар фаолияти ҳам парламент аъзоларининг диққат-эътиборида бўлди. Ҳудудда қулай ишбилармонлик муҳитини яратиш, тадбиркорлик субъектларини ташкил этиш ва уларга тегишли кўмак бериш борасида туманнинг ички ресурс ҳамда имкониятларидан тўлиқ фойдаланилмаётгани таъкидланди.\nЎрганишлар давомида аҳоли бандлиги, хусусан, касб-ҳунар коллежлари битирувчиларини ишга жойлаштириш бўйича ечимини кутаётган масалалар мавжудлиги аниқланди. Шунингдек, аҳолига савдо ва маиший, коммунал хизмат кўрсатиш даражаси ҳам замон талабларидан орқада қолаётгани аён бўлди.\nЙиғилишда халқ депутатлари туман Кенгаши, унинг доимий комиссиялари фаолияти таҳлил қилиниб, танқидий баҳо берилди.\nТуманни ижтимоий-иқтисодий жиҳатдан ривожлантириш, аҳоли турмуш фаровонлигини янада яхшилаш борасида амалга оширилаётган ишлар бўйича тегишли идоралар раҳбарларининг ахбороти эшитилди.\nХалқ депутатлари Пешку тумани Кенгаши сессиясида ҳам парламент аъзолари -томонидан фуқаролар билан бевосита мулоқотлар жараёнидаги ўрганишлар натижалари мутасаддилар иштирокида батафсил кўриб чиқилди.\nАйтиб ўтилганидек, депутатлар ва сенаторлар томонидан 630 дан ортиқ хонадонларда суҳбат ўтказилди. Шу аснода 180 га яқин долзарб масалалар аниқланди.\nПарламент аъзоларининг жойлардаги фаолияти давомида фақат ҳақиқий ҳолатни ўрганиш билан чекланмай, уларни жойида ҳал этиш чораларига ҳам жиддий эътибор қаратилмоқда. Жумладан, Пешку туманида тадбиркорлик фаолиятини жадал ривожлантириш ва унга аҳолини кенг жалб қилиш мақсадида 74 нафар фуқарога чорвачилик, паррандачилик билан шуғулланиш ҳамда ихчам иссиқхоналар ташкил этиш бўйича\n494 млн. сўм миқдорида кредитлар ажратилишида кўмак берилди.\nҚолаверса, туман бандликка кўмаклашиш маркази билан олиб борилган чора-тадбирлар натижасида 30 нафар фуқаро ишга жойлашди. Аҳоли томонидан билдирилган таклифлар асосида транспорт қатновини яхшилашга эришилди.\nУмуман олганда, туман даражасида ҳал этилиши лозим бўлган қўшимча иш ўринлари яратиш, кредитлар ажратиш, дори воситалари нарх-навоси устидан самарали мониторинг ўрнатиш каби 80 дан ортиқ масала юзасидан тегишли маҳаллий давлат органлари ва бошқа ташкилотларга аниқ таклиф ҳамда тавсиялар берилиб, уларнинг бажарилиши парламент назоратига олинди.\nАйниқса, соғлиқни сақлаш тизимидаги ислоҳотлар ва мавжуд муаммолар депутатлар диққат-эътиборида бўлди. Туман марказий шифохонаси ва кўп тармоқли марказий поликлиникада тор мутахассисларга бўлган талаб сақланиб қолаётгани, тез тиббий ёрдам бўлимларида транспорт воситалари техник эскиргани, бу эса хизмат сифатига салбий таъсир кўрсатаётгани таассуфли. Шунингдек, амалга оширилаётган чора-тадбирларга қарамай, ҚВПларда электр таъминотида узилишлар кузатилмоқда, физиотерапия аппаратлари бугунги кун талабларига жавоб бермайди. Мактаб ўқувчиларини тиббий кўрикдан ўтказишда юзакичиликка йўл қўйилмоқда.\nУшбу ҳолатларни яхшилаш юзасидан тегишли мутасаддиларга кўрсатмалар берилди.\nСессияда тегишли идоралар раҳбарларининг ахборотлари эшитилди. Аҳоли томонидан кўтарилаётган муаммолар ечимини таъминлашда халқ депутатлари туман Кенгаши фаолиятини тубдан такомиллаштириш кераклиги таъкидланди. Депутатларнинг сайловчилар олдидаги масъулиятини, партия гуруҳлари, доимий комиссиялар ташаббускорлигини ошириш, тумандаги ижтимоий-иқтисодий соҳалардаги муаммоларни Кенгаш йиғилишларида тизимли равишда муҳокама қилиб бориш, депутатлик назоратини кучайтириш юзасидан тавсиялар берилди.\nХалқ депутатлари Гурлан ҳамда Пешку туманлари Кенгашлари сессиялари якунида кўриб чиқилган масалалар юзасидан тегишли қарорлар қабул қилинди.\nМазкур рукндаги бошқа мақолалар: « Тиббий хизмат сифатини оширишнинг таъсирчан омили\tСаломатлик — бебаҳо бойлик »


1 ноябргача Тошкентдаги барча поликлиникаларни тўлиқ рақамлаштириш бўйича топшириқ берилди\n10:13 / 19.05.2021\nЎзбекистон Республикаси соғлиқни сақлаш тизимини ривожлантириш концепцияси асосида соҳа босқичма-босқич такомиллаштириб келинмоқда. Сўнгги бир йилда тиббий хизмат сифатини оширишга қаратилган 20 дан ортиқ фармон ва қарорлар қабул қилинди. Бу йил соҳага бюджетдан 21 триллион сўм, яъни 2017 йилга нисбатан 3 баравар кўп маблағ ажратилди.\n«Тиббиётдаги ислоҳотларни сифатли, манзилли амалга оширсак, одамлар рози бўлади, соғлиғини тиклаб олади. Соҳа мутасаддилари, ҳокимлар ҳар бир қишлоқ шифокори билан, ҳамширалар билан гаплашиб, жаҳон тажрибасини ўрганиб, чора-тадбирлар кўрса, албатта ўзгариш бўлади», – деди Шавкат Мирзиёев.\nБугунги кунда 250 дан зиёд касалликларнинг 87тасини бирламчи бўғинда даволаш мумкин. Бунинг учун мазкур бўғинни малакали кадрлар, шошилинч ёрдам учун зарур 50 хил дори ва 16 турдаги тиббиёт воситалари билан таъминлаш керак.\nЖаҳон соғлиқни сақлаш ташкилоти билан ҳамкорликда оилавий шифокорлар малакасини ошириш, «Қишлоқ шифокори» дастури доирасида олис ва чекка ҳудудларга мутахассисларни жалб қилиш кераклиги қайд этилди. Оилавий шифокор пункти ва поликлиникаларда штатлар нормативи, шифокорлар ва ўрта тиббиёт ходимларининг малака талаблари, жиҳозлаш стандартларини такомиллаштириш вазифаси қўйилди.\nЮртимизда 17та ихтисослашган тиббиёт маркази бор. Улар томонидан жойларда тиббий кўриклар ўтказилаётгани натижасида касалликлар эрта аниқланиб, оворагарчиликларнинг олди олинмоқда.\nМамлакатимизда 3 мингдан ортиқ тиббиёт муассасаси бўлиб, уларнинг фаолиятига замонавий технологиялар жорий этилмоқда. 423 та бирламчи тиббиёт муассасаси «Электрон поликлиника» ахборот тизимига уланган.\n«Соғлиқни сақлаш тизимига ҳар йили бир неча триллионлаб маблағ ажратилади, халқаро кредитлар жалб қилинади. Ушбу ажратилаётган маблағлар самарасини халқимиз сезиши керак», – деди президент.\nПрезидент талабалар ётоқхонаси бўйича муаммоларга тўхталди\nОТМга қабул жараёни 20 июнь куни бошланади\nАҳоли таъминоти биринчи галдаги масала — Президент


Ўзбеклар Қозоғистон ва Қирғизистон пахтасини тераяпти\nШу кунларда қозоқ фермерлари Сурхондарё, Қашқадарё, Жиззах ва Фарғона водийсига бориб, оммавий равишда ишчиларни Қозоғистонга пахта теримига олиб кетаяптилар.\nҚозоқ фермерлари, жумладан, Сурхондарёнинг Бандихон туманида уйма-уй юриб, фуқароларни пахта териш учун Қозоғистонга олиб кетаяпти.\nБу ҳақда Озодликка хабар қилган деновлик коллеж талабаси Шавкат мактубида айтилишича, Ўзбекистонга нисбатан кўпроқ ҳақ ваъда қилаётган қозоқ фермерлари сўзига ишониб, сурхондарёликлар оммавий равишда Қозоғистон томон йўл олаяптилар.\nСурхондарёнинг Қумқўрғон туманидан бўлган Шерали айни пайтда Жанубий Қозоғистоннинг Сариоғоч туманида пахта тераяпти.\nШералига кўра, қозоқ фермерлари пахта териш мавсумига ўзбекистонликларни жалб қилиш механизмини жуда яхши йўлга қўйган.\n- Қозоғистоннинг одамлари бориб, Сурхондарёдан олиб келади теримчиларни. Пахтасини тердириб, кейин таможнядан ўтказиб қўяди. Ўзбекистоннинг таможняси - Қоплонбек, Майский бор, Черняевка бор - шу ерлардан ўзбек теримчиларини ўтказиш йўлга қўйилган. Пахтасини тердириб, бир ой терадими, 25 кунми, кейин яна тамножнядан ўтказиб қўяди. Агар "автобусда кетаман" деса, ипподромга, "поездда кетаман" деса, вокзалга олиб бориб қўяди. Ўзбекистондан хотин-қизлар келади, болалар келади, қари одамлар келади. Кўпинча аëллар, ëш қизлар келади, - деди Сариоғочда пахта тераётган қумқўрғонлик Шерали.\nСурхондарёнинг Олтинсой туманидан бўлган Шерзод ака икки йилдирки, икки қизи, ўғли ва келини билан бирга Сариоғочда пахта мавсуми тугагунча пахта теради.\nШерзод аканинг Озодлик билан микрофонсиз суҳбатда таъкидлашича, оиласидаги 6 киши кунига ўртача 500 килограммдан пахта теради, ҳар пахта мавсумида унинг оиласи 1500 АҚШ долларидан зиёдроқ пул ишлайди.\nШерзод ака оиласи билан маҳаллий ўзбеклардан бирининг уйида ижарада туради. Кўпчилик ўзбекистонликлар эса дала шийпонларига жойлашади. Унга кўра, умумий ётоқхонага айланган бундай жойларда яшаш учун шароитлар умуман йўқ, деса ҳам бўлади. Айрим жойларда иш берувчиларнинг ўзи ўзбек теримчиларини турар-жой ва озиқ-овқат билан таъминлайди. Бундай ҳолатларда эса пахтага тўланадиган ҳақ нисбатан арзон бўлади.\nҚибрайлик Ғофуржон ака Озодлик илтимосига кўра ўзбек-қозоқ чегарасида Қозоғистонга пахта теримига кетаётган ўзбекистонликлар билан боғлиқ вазиятни ўргангач, қуйидагиларни айтиб берди:\n- “Яллама” деган пост бор. Ундан кейин “ПостГАИ” деган ҳам пост бор. Шунинг нариëқ тарафида бугун бўлаётган воқеа. Фермерлар тайëр бўлиб ўтиришибди. Бу ердан пахта теримига одамлар ўтаяпти. Қозоқ фермерларининг ўзи олиб кетар экан. Бир ойлик учëтга қўйиш, овқат фермерлардан. Бир ойдан кейин олиб келишиб, яна ўзи чегарадан чиқариб қўяркан. Бир ой туриш мумкин экан. Бир килосига 10 тангадан бераëтган экан. Бизларнинг пулда 160 сўм бўлади. Тошкентда 120 сўмдан тўлаëтган экан пахтага. Асосан, сурхондарёлик, қашқадарёлик, жиззахлик ва водийликлар пахта теришга ўтаяпти, - деди Ғофиржон ака.\nЖанубий Қозоғистоннинг Сариоғоч туман ҳокимлигининг қишлоқ хўжалиги бўлими ходими Озодлик билан микрофонсиз суҳбатда туман далаларида ўзбекистонликлар пахта тераётганини тасдиқлар экан, бунинг қонунга қарши ҳолат эмаслигини таъкидлади.\nҚозоқ матбуоти маълумотига кўра, Жанубий Қозоғистоннинг Мақтаорол туманида ҳам ўзбекистонлик теримчилар бўлиб, улар сони 2500 дан зиёдни ташкил қилади.\nМаълум бўлишича, ўзбекистонликлар пахта мавсумида қўшни Қирғизистон пахтасини теришга ҳам кўмаклашар экан.\nБу борада мониторинг ўтказган ўшлик ҳуқуқ фаоли Иззатилла Раҳматуллаевга кўра, ҳар мавсумда юзлаб ўзбекистонликлар Қирғизистонга пахта теримига келади.\n- Ягана, пахта терими мавсумида кўпроқ ўзбекистонлик аëллар, болалар бизнинг территорияда пахта теришади. Олинган ҳақи Ўзбекистонникидан анча юқори. Биз тадқиқот олиб борган пайтимизда Қорасув райони далаларида бўлдик. Битта далада 100 га яқин аëл, болалар пахта тераëтган эди. Уларнинг 80 фоизи Ўзбекистон фуқаролари. Бултур, бурунги йилги сезондаги баҳони оладиган бўлсак, 1-1,5 қирғиз сомидан пул тўлашган. Бу дегани ўртача 30 центдан ошиқроқ. Ўзбекистонда арзонроқ тўласа керак. Шунинг учун Ўзбекистон фуқаролари бизнинг территорияга чиқиб, пахта теришади, - деди ўшлик ҳуқуқ фаоли Иззатилла Раҳматиллаев.\nЎзбекистонда пахта теримига яроқли фуқаролар қўшни давлатларнинг пахта хирмонларини тиклашга кўмаклашаётган бир пайтда уларнинг далаларда бўшаб қолган ўрни яна мактаб ўқувчилари ва талабалар билан тўлдирилиши кутилмоқда.


Al Jazeera (Қатар): Бирдан дунëдаги ҳамма араб йўқ бўлиб қолса нима бўлади? « Ўзбекистон Халқ Ҳаракати\nAl Jazeera (Қатар): Бирдан дунëдаги ҳамма араб йўқ бўлиб қолса нима бўлади?\n16 June 2020 - 21:17\nМуаллиф Акрам Аталла (أكرم عطالله)\nБирдан дунëдаги барча араб йўқ бўлиб қолсая? Дунë бир куни уйғониб бизнинг йўқлигимиздан хабар топса¸ нима бўлади?\nҲеч нарса бўлмайди!!! Ҳеч ким ҳеч нарсадан айрилмайди. Интернет қандай ишлаган бўлса шундай ишлайверади¸самодаги сунъий йўлдошлар учаверади¸ автомобил заводлари ҳам ишдан тўхтамайди.\nФонд биржаси ҳам ўпирилмайди. Дунëда ҳеч ким дорисиз¸ медидцина жихозларисиз¸ жаррохлик ускуналарисиз ва хатто қуролсиз ҳам қолмайди.\nБиз яъни араблар дунëга ҳеч қандай фойда келтирмаймиз.\nДунë биздан ҳеч бир керакли нарсан олмайди. Хабарларда араб арабни ўлдираëтгани ҳақидаги маълумотлардан бошқа ҳеч нарса.\nБалконда ўтирган француз хоним қўшнисига “барча араблар ғойиб бўлди” деса қўшни “Сиз кеча кундуз бир бирини сўядиганлар ҳақида гапиряпсизми?” дейди.\nБалки кимдир менинг сўзларимни бўрттириш деб қабул қилар. Балки у мен чизган манзара воқеликнинг энг аянч суратидир деб хисоблар.\nАммо ватандан узоқда дунëнинг барча пойтахтларидан туриб кўрадиганимиз араб дунëсидаги манзара аянч эмасми?\nЛивия¸ Ироқ¸ Миср¸ Сурия ва Ямандаги дарë бўлиб оқаëтган қонлар рўëми? Бу ўлкалардаги халқ иккига ажралган. Бир қисми очликдан силласи қуриган бўлса қолган қисми тўқликдан қутурмоқда. Ва буларнинг ҳаммаси дунëдаги арабдан бошқа инсоният ҳисобидан яшамоқда.\nАгар биз араблар зим ғойиб бўлиб дунëдан йўқ бўлсак япон ëки европалик хаëтидан ҳеч нарса ўзгармайди.\nМалайзияликлар¸ турк ва америкаликлар ҳаëти ҳам ўз табиий изида давом этаверади.\nБиз араблар дунëдаги илм фан¸ саноат¸ моддий ва номоддий ишлаб чиқаришда умуман қатнашмаймиз.\nБиз араблар инсониятнинг биздан бошқа қисми ишлаб чиқарган нематларни тасарруф қиамиз хизматлардан фойдсаланамиз.\nКўп холларда бу истеъфода ҳам нотўғри ва ëвузларча кўлам касб қилади.\nБизга қурол чиқарадиган заводларни кучи етишмаяпти- Биз араблар бу қуролларни сотиб олиб завод эгаларига миллиардларни ато қиламиз. Биз араблар қурол сотиб оладиган асосий ҳаридормиз. Ҳар куни одам ўлдириш ва биноларни вайрон қилиш учун ўта катта миқдордаги қурол яроғ сотиб олиш бўйича битимлар имзолашдан чарчамаймиз¸\nУлар яъни араб бўлмаганлар дунëдаги ҳама нарсани ишлаб чиқаради¸ биз араблар бўлса ҳеч нарса қилмай ëтиб еймиз.\nАрабнинг душмани яна бир араб. Хар бир араб яна бир араб билан низолашган. Вақт ўтса ҳам бу низолар тўхтай демайди. Давлатлар бир бирини ëмон кўради¸ қабилалар бир бириниг тагига сув қуяди¸ ҳаммада саноқсиз қуролланган жангари тўдалар бор.\nҚўлига қурол тушган ҳар бир араб югуриб жанг майдонига бириб тириллатади. Араб умматидаги ëлғиз омадли халқ бу фаластинликлар. Улар ҳам ишғолчи Исроилга қарши кураш ўрнига бир бири билан курашга ўтиб кетишди. Умумий кайфият юқди уларга.\nБиз араблар барча сохалардаги рўйхатларнинг қуйруғидамиз.\nШанхай рейтинги бўйича дунëдаги 400 энг яхши универститетлар рўйхатига кирган олий ўқув юртларимиз йўқ.\nБизда ҳақиқиий сиëсий тузилмалар йўқ. Ишончли парламент ҳам ва хурмат қилишга арзигулик қонунлар ҳам йўқ. Хаммаси ëлғон. Мақтанадиган еримиз йўқ.\nБир пайт Миср президенти Хусни Муборак ҳали иқитидорда эканида ўз аъëнлари ва саноқсиз танқўриқчилари куршовида немис касалхонасига даволаниш учун борди.\nКасалхонадаги издихом шу клиникада даволанаëтган оддий махаллий немис диққатини тортди. Ким у? Деб сўради у палатадаги хамсоядан. “Бу араб лидери” деб жавоб берди қўшни. “ У қанчадан бери тахтда ўтирибди” деб сўради немис. “30 йил” деди қўшни.\nНемис бўлса “Демак у коррупцияга ботган диктатор экан. Нега диктатор ? Чунки мамлакатни 30 йил бошқарди. Аммо 30 йил ичида лаоқал ўзи учун ҳам тузукроқ касалхона қурмабди. “\nМинтақадаги стабил бўлмаган вазият бизнинг заиф эканимизни барчага ошкор қилди. Салгина эркинлик шамоли эсувди¸ мамлакатларимиз бирин кетин қулай бошлади. Биз буни кўрдикку. Сиз улғвор дея қурган бино энг заиф ер қимирлашига ҳам дош бера олмадику. Бу бино эмас унинг карикатураси.\nЭнг ëмони ичимиздаги туганмас кин¸ нафрат ва зўравонлик иштиëқи.\nХайратли шаклда биз гўë бизни чеккалагаларга қарши кураш ниқоби остида нафратли бузғунчилик ва этномазҳаб урушига қилич яланғочлаб кириб бораверамиз.\nБутун ораторлик кучимиз¸ воизлик қудратимизни сунъий йўлдош каналлари воситасида катта пул сарфлаб ичимиздаги асосий инстинкт яъни қотиллик иштиëқини қондириш учун харж қиламиз.\nБиз дунëдаги ҳаммадан кўра ғалаба ҳақида лоф тўқиймиз. Енгилиб оëқ остида қолиб кетганмиз ҳақида жим турамиз. Ичимиздаги бутун энергия биргина сафсатали риторикага сарф бўлади. Паравоз ичидаги буғ ғилдирак айланишига эмас хуштак чалишга сарф бўлган каби.\nБзи фальсификация тарихни сохталаштириш бўйича катта устамиз. Биз фақат буюк келажак ҳақида гапирамиз. Ҳеч нарса қилмай фақат гапирамиз.\nБир бирига ëв бўлган дунëдаги энг тарқоқ халқ бўлганимиз холда бирлик ва бирлашиш ҳақида гапирамиз.\nДунëдаги бошқалар севги¸ тоқатлилик ҳақида гапирса биз улардан нафратланамиз.\nБиз ҳаммадан кўп инсон ҳуқуқи ҳақида гапирамиз. Аëллар ва болалар ҳуқуқи ҳақида. Аммо бизнинг мамалакатимизда инсоннинг истаган одам этиги билан эзиб ташлай оладиган ҳашаротдан фарқи йўқ.\nХар сафар бу сафсаталар қадрият эмас балки шунчаки шиор эканлигини тушуниб етганкимизда¸ ҳар сафар қандайдир конфликт бўлганидан кейин янги ҳукумат келади ва ўз билганини қилаверади.\nМинтақа қаттиқ силтанишга мухтож. Шундай силтаниш чоғида бизнинг сиëсий аҳлоқий ва социал қип яалнғоч эканимиз ўртага чиқади.\nҚаттиқ шапалоқдан кейин жохилнинг кўзи очилгани каби биз хам ўзимизга келайлик.\nБиз араб дунëсидаги реал ахволни кўришимиз керак.\nБу реал манзарадан биз ўн йиллаб балки юз йиллаб кўз юмиб келдик.\nОрзумандларимиз “Араб орзуси” деган буюк ғоя билан иситмалаб араб бирлигига эришмоқчи бўлишди. Аммо бирлик ўрнига исломдан олдинги қадим замонга тушиб қолишди.\n(Акрам Аталла мақоласини Рассом Туз инглизчадан таржима қилди)


Наманганлик ёлғиз аёл қишни шиферсиз уйда...\n23.03.2018 19:58 0 1828\nАйни пайтда Наманган вилояти Поп туманидаги оилаларнинг ижтимоий-маънавий муҳитини ўрганаётган Республика ишчи гуруҳи томонидан аниқланаётган юзлаб муаммолар бартараф этилмоқда.\nЎзА хабарига кўра, тумандаги «Туман» маҳалла фуқаролар йиғинидаги Чаманзор кўчаси, 33-уйда яшовчи Рўзибу Юнусованинг фуқаролар йиғини миқёсида ҳал бўладиган даражадаги мурожаати Республика ишчи гуруҳи ўрганишлари натижасида ечим топган.\nМаҳаллада якка-ёлғиз сифатида рўйхатда турувчи аёлнинг турмуш ўртоғи ҳамда ёлғиз ўғли 2009 йили кўчадаги теракни кесиш пайтида электр токи уриши оқибатида фожиали нобуд бўлишган. Мураккаб тақдир синовларидан қаттиқ азият чекиб, руҳий тушкунликка тушган аёлнинг яккаю ягона қизи эса ўтган йили турмушга чиққач, она хонадонда ёлғиз қолади.\n— Ўтган йили 27 декабрдаги қаттиқ шамол 3 хонали уйимнинг шиферларини бутунлай учириб кетди, — дейди Р.Юнусова. — Нафақада кун кечираман. Доимий даромад манбаим ҳам йўқ. Шу сабабли томни ёпишга ўзимнинг қурбим етмади. Фуқаролар йиғинига, тегишли мутасаддиларга бир неча маротаба мурожаат этганимга қарамай, муаммо ҳал бўлмади. Қишни шу зайлда ўтказишга мажбур бўлдим.\nРеспублика ишчи гуруҳи ёлғиз аёл ҳолидан хабар олиб келишгач, туман мутасаддилари томонидан икки кун ичида томни ёпиш ишлари бошлаб юборилди. Маҳалла фуқаролар йиғини раиси Собиржон Усмоновнинг ҳам ўз масъулияти ёдига тушиб, хонадон томорқасини ҳашар йўли билан ободонлаштирди.


14:10 / 18.01.2018 6092\nПрезидент Шавкат Мирзиёев 2017 йилнинг 27-28 январь кунлари Хоразм вилоятига ташрифи чоғида вилоятнинг туристик салоҳиятини янада ривожлантириш, ундан самарали фойдаланиш, сайёҳларга Хива шаҳрининг ноёб тарихий-маданий ва меъморчилик мероси билан кенгроқ танишиши учун кенг шароитлар яратиш, транспорт хизматлари сифатини такомиллаштириш бўйича муҳим топшириқ ҳамда тавсиялар берган эди. Хусусан, ташриф давомида Урганчдан Хивагача темир йўл ва Хива шаҳрида замонавий вокзал барпо этиш, бу йўлда электропоездлар, келгусида юқори тезликда ҳаракатланувчи «Афросиёб» поезди қатновини йўлга қўйиш таъкидланганди.\n«Ўзбекистон темир йўллари» АЖ матбуот хизматининг хабар беришича, Урганч – Хива янги темир йўл линиясини қуриш лойиҳасининг қиймати 35,9 миллион АҚШ долларига тенг. Ҳозирги кунда унинг дастлабки босқичи, яъни пўлат излар ётқизиш ишлари давом этмоқда ва шу кунгача умумий узунлиги 29,60 километр темир йўллар ётқизилди. «Боштранслойиҳа» акциядорлик жамияти мутахассислари томонидан тақдим этилган лойиҳага кўра, ушбу янги темир йўли жорий йилда фойдаланишга топшириш кўзда тутилган. Қурилиш-монтаж жараёнида жами 831 минг метр куб тупроқ ишлари бажарилди. Йўл бўйлаб 124 та сунъий иншоот ҳам барпо этилди. Бунёдкорлик ишлари давомида 6 та йўл ўтказгич ва кўприклар қурилди.\nБу ердаги қурилиш ишларини амалга оширишга 350 нафардан ортиқ тажрибали ишчи-хизматчилар, мутахассислар жалб этилган. Лойиҳани белгиланган вақтида, сифатли ва мустаҳкам қилиб амалга ошириш мақсадида 70 га яқин қудратли техника ва механизмлар куну тун ишлатилмоқда.\nЛойиҳа доирасида Хива шаҳрида бир вақтнинг ўзида 200 йўловчига хизмат кўрсатиш имконига эга бўлган, миллий услуби уйғунлашган темир йўл вокзали ҳам барпо этилмоқда. Янги қурилаётган вокзал биносининг ташқи кўриниши Хоразм меъморчилиги намуналарини ўзида акс эттиради. Вокзал сўнгги русумдаги асбоб-анжомлар билан жиҳозланади. Бу ерда замонавий VIP-зали, она ва бола хонаси, тиббиёт хоналари қурилади. Лойиҳага кўра бинонинг кираверишида замонавий ва маҳаллий услублар уйғунлашган кўркам фое ҳам ўрин олган. Режага мувофиқ унинг олди қисмида замонавий, мусиқали фаввора ўрнатилади. Бу ерда юқори тезликдаги Интернет хизматини Wi-Fi технологияси орқали тарқатиш ускуналарни ўрнатиш ҳам кўзда тутилган. Айни пайтда бу ерда қурилиш-монтаж ишлари давом этмоқда.\n«Ўзбекистон темир йўллари» чипта нархини оширди


Ўзбекистон чартер рейслар орқали ўз фуқароларини олиб чиқишни бошлади. Бироқ, мазкур рейслар жадвали ҳозиргача эълон қилинмади Ўзбекистон янгиликлари\nЎзбекистон чартер рейслар орқали ўз фуқароларини олиб чиқишни бошлади. Бироқ, мазкур рейслар жадвали ҳозиргача эълон қилинмади\n11 May 2020, 18:35\nЎзбекистон, Тошкент – Batafsil.uz ЯА. Ўзбекистонда ватандошларимизни ушбу мураккаб даврда чет элдан қайтариш билан боғлиқ чартер рейсларига оид ажабланарли бир вазият вужудга келди.\nБир томондан, ҳукуматга "қолиб кетган" ўзбекистонликларни олиб чиқишни бошлаганлари учун рахмат дейиш керак. Лекин бошқа бир томондан, чартер рейсларининг расмий жадвалини топишнинг мутлақо иложи йўқ. Бу ҳақида мухбиримиз хабар бермоқда.\nЎзбекистон дастлаб халқаро рейсларни 30 мартдан 20 апрелгача расман тўхтатди. Кейин бу муддат 10 майгача узайтирилди. Бу орада, март ойида олти мингга яқин фуқаро 20та чартер рейси билан Ўзбекистонга қайтарилди.\nБироқ, шундан кейин вазият янада чигаллашди. Россия авиакомпаниялари Россия Федерацияси фуқароларини олиб чиқиш учун Тошкентга камдан-кам рейсларни амалга ошириб, йўл-йўлакай Россия шаҳарларидан ўзбекистонликларни ўз ватанларига олиб келишди. Шу даврда дипломатик ходимлар юртдошларимизни ётоқхоналарга жойлаштирдилар, уларга ош тайёрладилар. Бироқ, уларни Ўзбекистонга қайтариш муаммоси ҳал этилмади.\nСўнгги бир ярим ой ичида Германия, Бирлашган Араб Амирликлари, Россия, Туркия каби давлатларда қолиб кетган Ўзбекистон фуқаролари Batafsil.uz таҳририятига уларни олиб кетиш бўйича вазиятни аниқлаштиришни сўраб мурожаат қилишди. Аммо афсуски, буни ҳеч ким, ҳаттоки Ташқи ишлар вазирлиги ҳам қилолмади. Масалан, 30 апрель куни вазирлик расман "ҳозирда Ташқи ишлар вазирлиги Ўзбекистон фуқароларининг чет элдан қайтиши учун чартер рейсларининг жадвали тўғрисида маълумотга эга эмас", деб маълум қилди.\nШунингдек бизга айтишича, чартер рейсларини ташкил этиш қарори Республика махсус комиссияси томонидан қабул қилинади. Шу билан бирга, чартер рейслари ва уларнинг йўналишлари тўғрисидаги маълумотлар комиссиянинг тегишли қарори қабул қилингандан кейингина ошкор қилинади.\nҲозиргача чартер рейсларининг жадвали тўғрисида расмий маълумот йўқ. Аммо улар амалга оширилмоқда экан. Парвозларни кузатишга ихтисослашган Телеграм- каналлари, “Тошкент осмони янгиликлари” ва AviaSpotter хабар беришича, ҳозиргача камида тўртта чартер рейслари - Шаржага (8 май), Минскка (9 май), Сеул ва Деҳлига (10 май) амалга оширилган.\nКейинчалик бу маълумотни Жаҳон ёшлар ассоциациясининг Белорусиядаги вакили Аброржон Раҳмонов ҳам тасдиқлади.\nУшбу масала бўйича расмий идоралар нима учун чет элда яшаётган минглаб Ўзбекистон фуқароларининг сўровларини эътиборсиз қолдираётгани ва узоқ кутилган ушбу рейслар қачон амалга оширилишини аниқлай олмаётганликлари номаълум бўлиб қолмоқда. Масалан, Россия транспорт вазирлиги ўз ватандошларини олиб келиш учун режаллаштирилган жадвални бир ҳафта олдин ўз сайтида жойлаштиради. Нега биз ҳам шундай қила олмаслигимиз номаълум.\nАйтганча, яқинда бўлиб ўтган йиғилишда Шавкат Мирзиёев 11 минг нафар ватандошларимизни чет элдан олиб келиш тўғрисида кўрсатма берган эди. Ўзбекистон транспорт вазирлигининг Batafsil.uz мухбирига берган маълумотига кўра, бу борадаги ишлар бошланиб, бир нечта чартер рейслари амалга оширилган. Бироқ, ҳозирги вақтда олиб келишнинг мазкур жадвали мавжуд эмас, бу қарорлар республика махсус комиссияси томонидан қабул қилинади.\nЧет элдан олиб кетишни сўраб мурожаат қилган ўзбеистонликларнинг очиқ хатларига Президентнинг муносабат қилгани ва бунинг учун масъул бўлган давлат органларига тегишли кўрсатмалар бергани жуда муҳимдир.\nЭнди гап инсонлар учун оддий қадам ташлай олмаётган мураккаб давлат машинасининг тезроқ ҳаракат қилишида. Одамларга умид бериш, тахминий бўлса ҳам жадвални эълон қилишнинг ўзи кифоя. Одамлар эса кутишмоқда...


Душанбеда имомлар вақтинча масжидларга келмасликни тавсия қилмоқда | Qalampir.uz\nДушанбеда имомлар вақтинча масжидларга келмасликни тавсия қилмоқда\nОлам\t04 Март 16:56 4105\nБугун, 4 мартдан эътиборан Тожикистон пойтахти Душанбедаги масжидлар намозхонлар учун ёпилмоқда. Бу Ҳақда Спутник Тожикистон хабар бермоқда.\nҚайд этилишича, кеча, 3 март куни хуфтон намози ўқилгандан сўнг, Шоҳмансур ва Исмоил Сомоний туманлари имом хатиблари энди улар намозларни ўз уйларида адо қилишларини маълум қилишган. Мазкур буйруқ ҳукумат тузилмасидан фуқароларни вазият ҳақидаги хабардор қилиш учун келиб тушган.\n“Имом-хатиб бутун дунё бўйлаб коронавирус деб аталуви юқимли касаллик тарқалаётгани ва у тез юқишини айтди. Амалдорлар бу намозхонлар ва уларнинг оилалари саломатлиги мақсадида қабул қилинган вақтинчалик чора эканини айтишган.Бироқ одамлар қўрқмаслиги керак”, деган нашр билан мулоқот қилган суҳбатдошлардан бири.\nИнтернетда тарқалган мазкур хабарларга нисбатан Ҳукумат расмий муносабат билдиргани йўқ.\nАйни вақтда коронавирус билан оғриганлар дунё миқёсида 94149 кишини ташкил этмоқда. Вирус сабаб қурбон бўлганлар сони эса 3219 тага етди, 50871 киши эса ушбу вирусдан даволанишга муваффақ бўлди.\n07 Апрель 19:04 72636\n08 Апрель 14:34 27620\n07 Апрель 13:14 26045\n07 Апрель 18:56 25545\n08 Апрель 12:12 25002


Янги Ўзбекистоннинг Янги Андижони, очлик эълон қилган муҳожирлар, сув остида қолган шаҳарлар. 17 июнь суратлари - Daryo\n23:55, 17.06.2021 28567\nЎзбекистон ва дунёнинг турли нуқталарида 17 июнь куни олинган суратларни намойиш қиламиз.\nСкарфейс лақабли леопард Ҳиндистондаги Нагарахол миллий боғидаги дарахтда дам оляпти.\nШавкат Мирзиёев Избоскан туманидаги «Урганжи» маҳалласида бўлиб, аҳоли ҳаёти билан танишди. Шавкат Мирзиёев шу ерлик Қурбонали Ўринбоев хонадонида бўлиб, яшаш шароитлари, паррандачилигини кўздан кечирди.\nМавзуга доир: «Энди ҳар бир хонадоннинг имкониятидан келиб чиқиб, бизнес-режа ёзиб берилади» — Шавкат Мирзиёев\nХитойнинг шарқидаги Чжэцзян провинциясида гуллаган чамандагул (вербена) боғини томоша қилаётган ташриф буюрувчилар.\nШавкат Мирзиёев Янги Андижон шаҳрининг тамал тошини қўйди. «Умид қиламанки, Янги Андижон халқимиз бахтли, фаровон яшайдиган обод маскан бўлади. Бу тарихий воқеа билан, хайрли маросим билан бутун Андижон халқини чин юракдан табриклайман», — дея таъкидлади Президент.\nҒарбий Соҳилда Исроил бульдозерлари томонидан уйлари вайрон қилган фаластинлик оила ўз мол-мулкларини кўздан кечирмоқда.\nХитой полициячилари Apple Daily газетаси штаб-квартирасида йиғилиб, у ердаги бош муҳаррир ва яна тўрт нафар юқори лавозимли раҳбарни хорижий давлат билан тил бириктириб, миллий хавфсизликка таҳдид солишда айблаб, ҳибсга олди.\nҚора қанотли котибқуш ботқоқ яқинидаги уясидаги тухумларни қўриқламоқда.\nЖеневада Villa La Grange ҳудуди Жо Байден ва Владимир Путин ўртасидаги саммитдан сўнг тартибга келтирилмоқда.\nМавзуга доир: Путин ва Байден учрашувда бир-бирига қандай совға бергани маълум бўлди\nКучли ёмғир натижасида Керчь шаҳри сув остида қолди.\nДемократик партиядан Нью-Йорк мэрлигига номзод Эрик Адамс дастлабки дебатда қатнашганидан сўнг ёш тарафдорини қучоқлаяпти.\nЖо Байден Европага қилган сафаридан сўнг Оқ уйга қайтиб келди.\nБрюссель марказида 2021 йил февраль ойида черковни эгаллаб олган ноқонуний муҳожирлар очлик эълон қилди. Бунинг ёрдамида улар ишлаш ва ўзларини қонунийлаштириш ҳуқуқини қўлга киритишни режалаштирмоқда.\nЖеневадаги Bonhams кимошди савдосида McLaren суперкарлари 1 200 000 швейцария франки (тахминан 1,3 миллион АҚШ доллари)га сотилди.\nКалкуттада ҳам ёмғир оқибатида тошқинлар содир бўлди.\nМуҳожирлар Мексика чегарасини кесиб ўтгандан кейин АҚШ чегара пости томон кетмоқда. АҚШга Марказий Америкадан келаётган бошпана изловчиларнинг оқими борган сари кўпаймоқда.\nДаниялик мухлислар футбол бўйича терма жамоаларининг Евро—2020 мусобақаси доирасида Бельгияга қарши учрашуви учун Кристиан Эриксеннинг футболкаларини кийиб, стадионга кетмоқда.\nМавзуга доир: Евро—2020. Бельгия Данияни таслим этиб, кейинги босқичга йўл олди, де Брюйнедан гол ва ассист\nРостов-Дон шаҳрида узоқ давом этган ёмғир асфальтни кўчириб юборди, ўнлаб дарахтлар ағдарилди, шаҳарнинг айрим кўчаларини сув босди.\nМавзуга доир: Фоторепортаж: Россия жанубида кучли ёмғир туфайли уйлар сув остида қолди\nПолиция Германиянинг Фридрихшайн туманидаги ўт ўчирувчилар томонидан текширув ўтказилиши режалаштирилган бинога киришга тайёрланмоқда. Бино ичидаги баъзи аҳоли вакиллари бунга қарши чиқмоқда.\nИшчилар Мексиканинг Халиско штатида рельсдан чиқиб кетган юк поездини тик тургазмоқда. Поезд темир йўлларга туташ бир неча уйларга қулаши оқибатида бир киши ҳалок бўлган ва камида икки киши жароҳат олган.\nБоготада Ла-Катрина персонажи ниқобини кийган мексикалик аёл Лотин Америкаси туризм кўргазмасида қатнашмоқда. Бу пандемия бошланганидан бери Колумбия пойтахтида ўтказилган биринчи шундай тадбир.\nКанаданинг Саскачеван штатидаги Д’арси шаҳри яқинидаги торнадо.\nМавзуга доир: Хитойга ёпирилган кучли торнадо 150 га яқин уйга зарар етказди (видео)\nНеккер-Анфан-Маляд касалхонасида интенсив терапия билан даволанаётган Малида исмли қиз учун рақс тушаётган Париж опера балети театри аъзолари Уго Марканд ва Дороти Гильберт.\n15:29, 02.01.2022 151998\n16:53, 09.01.2022 85270\n15:16, 09.01.2022 92431\n16:45 Бугун 803\n16:25 Бугун 1205\n16:01 Бугун 2910\n15:34 Бугун 3326\n23:43, 21.01.2022 75952\n22:43, 20.01.2022 66633\n15:58, 21.01.2022 65535


Биласизми? "Пахтакор" жорий йилги мавсумда 83 та тўп киритди\n29 август, 2019, 17:57\nТерма жамоалар билан боғлиқ танаффусга чиқиб кетиш олдидан "Шерлар"нинг жорий мавсумда урган голлари сони 83тага етди.\nҲозирча 32 учрашувда майдонга тушган тошкентликлар 83 тўп киритишди. Бир ўйинда рақиб дарвозаси ўртача 2,6 мартадан ишғол этиб келинмоқда. Бу ҳақда клуб матбуот хизмати хабар бериб ўтди.\nЧемпионлар лигасида 8 ўйинда 11, Ўзбекистон Кубогида 2 баҳсда 7, Лига Кубогида 4 беллашувда 7 ва Суперлигада 18 баҳсда 58 тўп киритилган. Эътиборлиси, Суперлигада "Пахтакор" 58 гол билан бу борада мутлоқ пешқадам бўлиб турибди.\nШота Арвеладзе шогирдларига энг яқин жамоа "Локомотив" ҳозирча 30 талик довонни ҳам забт этмаган - улар 29 гол уришга эришган.\n"Пахтакор" ҳисобида ҳозирча 8та йирик ғалаба мавжуд. Иккинчи даврада кетма-кет 4 баҳсда йирик зафарлар қўлга киритилди. Мавсум тугашига 8 тур қолганда энг яқин таъқибчи билан фарқ 15 очкони ташкил этмоқда. Кейинги ўйинларда яна 10 очко тўпланган тақдирда "Шерлар" 12-бор Ўзбекистон чемпионига айланишади.\nСуперлигада тўпурарларга тўхталадиган бўлсак, Драган Черан 22 гол билан якка пешқадам бўлиб турибди. Унга энг яқин футболчи 11 тўп муаллифи бўлган. Чераннинг ўзи Суперлигада 8 жамоадан кўпроқ гол урган ва яна 2 жамоа билан бир хил тўп киритган. Фақатгина уч жамоа Драгандан кўпроқ гол уришга эришган. Черан ҳозиргача 2 хет-трик ва 6 марта дубл муаллифига айланиб улгурди. Жорий мавсумда у Суперлигада 10 жамоа дарвозасини ишғол қилди. Фақат "Насаф", "Сурхон" ва "Динамо" дарвозаларини ҳозирча ишғол эта олмади. Игорь Сергеев ҳисобида 10 гол мавжуд бўлса, Марат Бикмаев 8 тўп киритган. Ҳужумдаги ушбу учлик Суперлигада 58 голдан 40тасини уриб бергани эътиборга молик.


Амир Темур Жалолиддин Мангубердининг жасорати ҳақида билганми? - Hidoyat.uz\nАсосий саҳифа Мақолалар Амир Темур Жалолиддин Мангубердининг жасорати ҳақида билганми?\nЧоп этилди Sentabr 24, 2020 Амир Темур Жалолиддин Мангубердининг жасорати ҳақида билганми?da fikr bildirishni o'chirish\nВатанимиз тарихидаги 24 сентябрь санаси билан боғлиқ айрим воқеалар баёни.\n1398 йил (бундан 622 йил олдин) – Ҳиндистон юришига отланган Амир Темур 24 сентябрь куни Синд дарёсидан ўтади. (Султон Жалолиддин Хоразмшоҳ Чингизхон билан жанг қилгандан сўнг 1221 йил 21 ноябрь куни Синд дарёсини кечиб ўтган). У пайт дарёнинг чап соҳилидаги чўллар Жалолий чўли деб аталарди. Бу эса Амир Темурнинг ўзи Жалолиддин Хоразмшоҳнинг тарихи ва воқеаларидан хабардор эканлигидан, унинг даврида бу ерларда буюк Хоразмшоҳ ҳақида хотиралар тирик эканлигидан далолат беради.\n1556 йил (бундан 464 йил олдин) – шайбонийлар сулоласидан бўлган Мовароуннаҳр ҳукмдори Бароқхон (асл исми Наврўз Аҳмад) Самарқанддан чиқиб, Дарғом канали юқорисида жойлашган Работи Хожа мавзеига келади ва бу ерда катта базму жамшид уюштиради. Базмда меъёридан ортиқ шароб ичиш оқибатида оламдан кўз юмади.\nСамарқанд фузалолари унинг вафоти санасини “Ҳол мурда дар масти” сўзларидаги ҳарфлар билан белгилашган бўлса, Бухоро фозиллари “Хирмонсўз” сўзи ҳарфлари йиғиндисида вафоти санаси яширинганлигини қайд этишган. Чунки вафотидан бир йил олдин Наврўз Аҳмадхон Бухорога юриш қилиб, дон хирмонларига ўт қўйган эди. Ҳар иккала сўзлардаги ҳарфлар йиғиндиси абжад ҳисобида 963 (1556) санасини беради.\n1910 йил (бундан 110 йил олдин) – Ўзбекистон халқ артисти Олим Хўжаев дунёга келди (вафоти 1977 йил). У ижоди давомида юздан ортиқ образлар яратди. 2002 йилда (вафотидан сўнг) “Буюк хизматлари учун ордени” билан мукофотланди.\n1917 йил (бундан 103 йил олдин) – Мунаввар қори Абдурашидхонов ўзи Тошкентда ташкил этган саккиз ойлик муаллимлар курси иқтисодий муаммоларга дуч келгач мажлис чақириб, унга Тошкентнинг йирик бойлари ва таъсири кучли инсонларини таклиф этди. Шу кунинг ўзида 45 кишидан катгагина пул тўпланди ва мажлис якунида янги бир жамоат ташкилоти “Муаллимлар жамияти” тузилганлиги эълон қилинди. Мазкур жамиятга биринчилардан бўлиб Муродхўжа Солиххўжаев, Рустамбек Юсуфбек ҳожи ўғли, Абдусомеъ Зиёбоев, Шокиржон Раҳимий, Абдулла Авлоний, Мунаввар қори Абдурашидхоновлар кирган эдилар.\n1994 йил (бундан 26 йил олдин) – Қорақалпоғистон Республикаси Олий давлат ҳокимияти қонун чиқарувчи органи фаолиятининг ҳуқуқий асоси бўлган “Қорақалпоғистон Республикаси Жўқорғи Кенгеси тўғрисида”ги Қорақалпоғистон Республикасининг Конституциявий қарори қабул қилинди ва кучга киритилди. Шу кундан эътиборан Жўқорғи Совет – Қорақалпоғистон Республикаси Жўқорғи Кенгеси деб юритила бошлади.\n1998 йил (бундан 22 йил олдин) – Ўзбекистон Республикаси Вазирлар Маҳкамасининг “Жалолиддин Мангуберди таваллудининг 800 йиллигини нишонлаш тўғрисида”ги Қарори қабул қилинди. Жалолиддин Мангуберди хотирасини абадийлаштириш ва тарихий адолатни қарор топтириш мақсадида қабул қилинган ушбу қарорга мувофиқ буюк саркарданинг таваллуд тўйи 1999 йилда кенг миқёсда нишонланиши қайд этилди.\n1999 йил (бундан 21 йил олдин) – Ўзбекистон Республикаси Вазирлар Маҳкамасининг “Ўзбекистонда бокс бўйича Осиё чемпионатини ўтказиш тўғрисида”ги Қарори имзоланди.\n2012 йил (бундан 8 йил олдин) – Ўзбекистон Республикасининг “Хусусий мулкни ҳимоя қилиш ва мулкдорлар ҳуқуқларининг кафолатлари тўғирисида”ги Қонуни қабул қилинди. Мазкур қонун 4 боб, 29 моддадан иборат.\nРоссия Президенти: “БМТ Хавфсизлик кенгаши барча халқлар манфаатини ҳисобга олиши керак”


Наманган вилояти - Sizdan Telegram\nНАМАНГАН вил. – “Чироқ, газ ва ичимлик сув бўйича мурожаат қиляпмиз”\nТЎРАҚЎРҒОН. “Наманган вилояти Тўрақўрғон тумани Калвак қишлоғи Муқимий кўчасидаги 105-114-уйларда истиқомат қилувчи фуқаролар номидан мурожаат йўлламоқдаман. Қишлоқда на газ бор, на ичимлик сув. Бир ойда бир маротаба газ баллон алмаштириб беришади. Унда ҳам улгурсангиз. Электр қуввати паст. 90 ваттда печ у ёқда турсин, телевизор ҳам кўрсатмаяпти. Чироқ, газ ва ичимлик суви масалаларини ҳал этишда сектор раҳбари ва мутасаддилардан жиддий эътибор ва амалий ҳаракат кутиб қоламиз”.\nНАМАНГАН вил. – “Шифохона атрофи тадбиркорларга фойдаланиш учун берилиши тўғрими?”\nЧУСТ. “Наманган вилояти Чуст тумани тиббиёт бирлашмасидан мурожаат йўллаяпмиз. Тиббиёт бирлашмасига тегишли ерлар сотиб юборилган. Шифохона атрофи ҳаво айланмайдиган даражада бинолар билан тўлмоқда. Беморлар даволанадиган шифохона атрофи тадбиркорларга фойдаланиш учун берилиши тўғрими? Ушбу ҳолат юзасидан туман ҳокимлигидан изоҳ кутиб қоламиз”.\nНАМАНГАН: “Ниҳол кўчаси жуда таъмирталаб аҳволда, ҳатто шағал ҳам тўкиб беришмайди”\n"Учқўрғон тумани Ниҳол кўчаси жуда таъмирталаб аҳволда"\nУЧҚЎРҒОН. “Наманган вилояти Учқўрғон тумани Ниҳол кўчаси жуда таъмирталаб аҳволда. Неча йилдан бери шу масалада мурожаат қилиб келамиз, аммо ҳатто шағал ҳам тўкиб беришмайди. 2016 йилда дастурга киритилган деб маълумот беришган, аммо беш йилдан бери амалий натижа йўқ...”\nНАМАНГАН: “Кўп сонли аҳоли номидан таъмир ишини якунлашларини талаб қиламиз”\nЯНГИҚЎРҒОН. “Наманган вилояти Янгиқўрғон тумани Қизил қиёқ МФЙдан мурожаат қилмоқдаман. Қозон булоқ кўчамизда мукаммал таъмирлаш дастури доирасида 2020 йил март ойида иш бошланган эди, афсуски, пандемия туфайли қолиб кетди. 2021 йил феврал ойида ҳурматли президентимизнинг вилоятимизга ташрифи арафаси иш қайта бошланди, аммо яна чала ташлаб кетишди. Бу нима, кўзбўямачиликми? Кўп сонли аҳоли номидан таъмир ишини якунлашларини талаб қиламиз”\n(Бу хабар STга 14 март куни келган)\nНАМАНГАН – “Қадимий кўчани беркитиб, ўрнига кўп қаватли уй қуришмоқчи” (ВИДЕО)\nНАМАНГАН – “Қадимий кўчани беркитиб, ўрнига кўп қаватли уй қуришмоқчи”\n“Наманган шаҳри Илғор МФЙ ҳудудидаги қадимий Лангар кўчасини беркитиб, ўрнига кўп қаватли уй қуришмоқчи. Лангар кўчасидан ўтган коммуникация тармоқлари уларни асло қизиқтирмаяпти, канализация тиқилиши, янги тортилган сув қувурларига ямоқ тушиб яроқсиз ҳолга келиши, ерда кўмилган катта кучланишли электр симлари билан ишлари йўқ. Ахир, аҳоли қийналади-ку! Маҳалла аҳли президентимизга қадар барча масъул идораларга мурожаат йўлладик. Тарихимизни ўчиришларига томошабин бўлиб тура олмаймиз”.\n(Бу хабар STга 19 август куни келган.)


BBC Uzbek - Dunyo - Дунё бўйлаб молия тизимларидан норозиликлар давом этмоқда\nСўнгги янгиланиш 16 октябр 2011 - 11:48 GMT\nДунё бўйлаб молия тизимларидан норозиликлар давом этмоқда\nИқтисодий қийинчиликлар, намойишчилар таъбирича, йирик ширкатлар "очкўзлиги" ҳамда молиявий тизимлар бошқарувидаги ноқисликларга қарши норозиликлар бутун дунё бўйлаб иккинчи кундирки, давом этмоқда.\nАукланддан тортиб Торонтогача намойишчилар тунни чодирларда ўтказишган. Улар сиёсатчилардан аҳволни ўнглаш йўлида зарурий қадамларни ташлашга чақиришмоқда.\nНамойишлар Американинг қатор шаҳарчаларида кечган. Нью Йоркдаги Таймс Хиёбонида полиция 70дан ортиқ одамни ҳибсга олган.\n"Уолл Стритни ишғол қил" деб номланган норозилик чиқиши иштирокчилари хиёбондаги пиёдалар йўлакчасини тўсиб қўйишган.\nНью Йорклик намойишчилар кўчаларга чиқишлари ортида сабабларни шундай изоҳлашади:\n"Биз бу ерга бир фуқаро ўлароқ келдик. Тизимдан хавфсаласи пир бўлган бошқа одамлар билан сўзлашиш ва улар ҳақида билиш учун кўчаларга чиқдик", дейди намойишчилардан бири.\n"Камбағал одам ҳеч нарса қилолмайди, фақат чиқиб, ўз қарашларини баён қилиши мумкин. Уларнинг пуллари йўқ, банклар олиб қўйган", дейди бошқа бир намойишчи.\nИталия пойтахти Римда тинч намойишлар зўравонликларга айланаркан, камида 70 киши тан жароҳати олган.\nШанба куни автомашиналар ёқиб юборилган, дўконларга ҳужум қилинган.\nМаҳаллий аҳоли зўравонликларни қоралган: "Мен мана бу уйда яшайман. Улар бунга ўт қўйишди. Намойишлар пайти мен болалар билан ичкарида эдим. Биз бутун ўт ичида қолгандик. Ўт ўчирувчиларни чақирсак, улар бизгача етиб келолмасликларини айтишди. Аммо, улар охирида бизни қутқаришди", дейди у.\nБош вазир Силвио Берлусконий зўравонликни "хавотирли ишора" дея таърифлаган ва бунга масъуллар "топиб, жазоланиши шарт"лигини айтган.\nРим мэри зўравонликларда бутун Италиядан ва эҳтимолки, бутун Оврўподан келиб, намойишчилар орасига кириб олган "бир неча минг каллакесарлар"ни айблаган.\nНамойишлар бутун дунё бўйлаб кечмоқда\nИспания пойтахти Мадридда кечган йирик чиқишлар кўпроқ байрамона руҳда ўтган. Би-би-си мухбири Сара Рейнсфорднинг хабар қилишича, пойтахт марказий хиёбонида ўн минглаб одамлар тўпланишган.\nУлар орасида турли авлод вакиллари, нафақахўрлардан тортиб, болаларгача, кўплаб ишсиз ёшлар борлиги айтилади.\nПортугалия пойтахти Лиссабон шаҳридаги юришларга 20, 000 киши иштирок этган. Опорто шаҳрида ҳам қарийб шунча сондаги одамлар кўчаларга чиқишган.\nЮнонистон пойтахти Афинадаги парламент биноси ташқарисида 2 мингга яқин одам норозилик чиқишлари ўтказган.\nЛондондаги намойишларда камида 1000га яқин одам иштирок этган. 500га яқин намойишчи Авлиё Пётр черкови ташқарисида тунаган.\nАйни пайтда Осиёнинг ҳам қатор шаҳарларида норозилик намойишлари ўтказилгани хабар қилинади.\nДунё бўйлаб "Ишғол қил" норозилик чиқишлари


«Turkish airlines» 16 мартдан Истанбул —...\n16.03.2018 20:00 0 1104\n«Turkish airlines» компанияси жума кунидан бошлаб Истанбул-Самарқанд йўналиши бўйича парвозларни бошлади. Бу ҳақда «Xabar.uz»га Туркиянинг Ўзбекистондаги элчихонаси матбуот хизмати хабар берди.\nСамолётлар Истанбул — Самарқанд — Истанбул йўналиши бўйича ҳафтада икки марта — сешанба ва жума кунлари парвоз қилади. Самарқанддан Истанбулга илк парвозни амалга ошириш маросимида «Turkish airlines» авиакомпанияси раҳбарияти ҳамда Самарқанд халқаро аэропорти вакиллари қатнашишди.\n«Turkish airlines» авиакомпанияси дунёнинг 121 мамлакатига 301 авиайўналиш бўйича парвоз қилади. 2018 йилнинг 16 мартидан бошлаб компания авиақатновлари рўйхатига яна бир йўналиш — Ўзбекистоннинг қадимий ва мфтункор шаҳарларидан бири Самарқандга парвозлар ҳам қўшилди.\nХабарда айтилишича, ҳозирги вақтда томонлар Туркиядан Ўзбекистоннинг бошқа шаҳарларига парвозларни амалга ошириш бўйича музокаралар олиб борилмоқда. Маълумот ўрнида айтиб ўтиш керакки,«Ўзбекистон ҳаво йўллари» МАК 2017 йил 30 октябр кунидан бошлаб Истанбулдан Самарқандга парвозларни амалга оширишни бошлаганди.\nЭслатиб ўтамиз, «Turkish airlines» авиакомпанияси 1933 йили ташкил этилган. Ҳозир у дунёнинг кўплаб халқаро авиайўналишларини бирлаштирган «Star Alliance» авиакомпаниялар тармоғи аъзоси ҳисобланади.


ОТМларига ҳужжат топшириш вақтига ўзгартириш киритилди\n11:17 / 27.06.2016\nЎзбекистон ҳукумати 16 июндаги қарор билан мамлакат олий таълим муассасаларига ҳужжатларни қабул қилиш вақтини ўзгартирди. Ушбу ўзгариш 2017 йилдан кучга киради. Бу ҳақда Lex.uz сайтида маълумот келтирилган.\nЯнги қарорга мувофиқ қабул комиссияларига абитуриентлар томонидан тақдим этилган аризалар 20 июндан 20 июлгача эмас, балки 15 июндан 15 июлгача қабул қилинади. Давлат консерваториясида эса ушбу муддат 15 июндан 10 июлгача қилиб белгиланди.\nОлий ҳарбий таълим муассасаларида тест синовларини ўтказиш вақти — 10 июль санаси ўзгартирилиб, унинг муддати 5 июль этиб белгиланди.


Америка Қўшма Штатлари собиқ Президенти Билл Клинтон юрак хуружи хасталиги билан касалхонага ётқизилди.\nЖума куни Нью-Йорк касалхоналаридан бирига ётқизилган Билл Клинтонга врачлар унинг юрагида жарроҳлик операцияси ўтказилиши лозимлигини билдирди.\nБеморнинг кайфияти ҳақида гапирар экан унинг рафиқаси сенатор Ҳиллари Клинтон, жумладан, шундай деди:\n“Эрим ҳозир ўзини жуда яхши ҳис қиляпти. Кайфияти аъло, ҳаммани қартадан ва бошқа ўйинлардан ютяпти. Унинг юрагини кейинги ҳафта бошида операция қилишади”, — деди Ҳиллари Клинтон.


Украина ҳарбийлари РФ Қора денгиз флоти қўмондони ўринбосари ҳалок бўлганини хабар қилди\n14:42 / 20.03.2022\nРФ армияси Қора денгиз флоти қўмондонининг ҳарбий-сиёсий масалалар бўйича ўринбосари, 1-рангдаги капитан (муқобили полковник) Андрей Палий Украинадаги урушда ҳалок бўлган. Бу ҳақда Украина қуролли кучлари матбуот хизмати хабар берди.\nАввалроқ Палийнинг ўлими ҳақида Украинадаги қатор нашрлар «Содействие» консалтинг гуруҳи президенти Константин Царенконинг «ВКонтакте»даги постига асосланиб хабар тарқатган. Ҳозирда пост ўчириб юборилган, аммо ОАВда ундан олинган скриншот сақланган.\nКейинроқ Қримдаги Севастополь шаҳри мэри Михаил Развожаев ва севастополлик сенатор Екатерина Алтабаева Палийнинг ўлимини тасдиқлашди. Уларнинг маълумотига кўра, Андрей Палий Мариупол атрофидаги жангда ҳалок бўлган.\nУкраина қуролли кучларининг 19 март кунги маълумотларига кўра, Украинадаги уруш бошланганидан буён Россиянинг шахсий таркибдаги йўқотишлари тахминан 14,4 минг кишини ташкил этади. Украина ҳукумати россиялик генералларнинг камида беш нафари уруш ҳаракатлари қурбонига айланганини маълум қилган.\nКапитан Андрей Палий — келиб чиқишига кўра украин, Киевда туғилган, 1990-йиллар бошидан Россия Федерацияси ҳарбий-денгиз кучлари флотида хизмат қилган. Украиналик журналистлар маълумотларига кўра, Палий 1993 йилда Украина учун қасамёд қилишдан бош тортган ва Россия шимолий флотида хизмат қила бошлаган. 2021 йилда Қримдаги нашрлар уни Қора денгиз флоти қўмондонининг ҳарбий-сиёсий масалалар бўйича ўринбосари сифатида келтирган. Палий 2008 йилги урушда Грузия соҳиллари қамал қилинишида ва 2014 йилда Қрим босиб олинишида иштирок этган.


Агамуродов ўрнига Гесс - бу тўғрими? / CHAMPIONAT.asia\nАгамуродов ўрнига Гесс - бу тўғрими?\nКуни кеча Тачмурод Агамуродовнинг "Бухоро" постидан кетиши кўпчилик учун кутилмаган ҳол бўлди.\nШу кунгача менинг билганим, Агамуродовни икки маротаба олиб ташлашни исташди. Биринчиси чемпионат бошида. Агар жамоа "Қизилқум"дан очко ололмаганида унга чиқиш эшиклари кўрсатилиши лозим эди. Қизиғи шундаки, бу ҳақда бош мураббий огоҳлантирилмаган. Ўйиндан кейин "яхши ҳамки ғалаба қозондингиз, акс ҳолда кетишингиз керак эди" деган гапни эшитган холос. "Пахтакор" билан бўлиб ўтган уй учрашувидан аввал эса жамоа мағлубиятга учраса мураббийга чиқиш эшиклари кўрсатилиши керак эди. Афтидан, унинг кетишини истаганлар "Бухоро"ни "Пахтакор"га ютқазишига ишончлари комил бўлган ва бу ҳақда уни огоҳлантирганлар. Якунда "Бухоро" Баҳриддин Ваҳобовнинг ягона голи эвазига ғалаба қозонди ва туркманистонлик мутахассис ўз жойида қолди. Шу ўринда унинг мутахассислигиги ҳақида. Тачмурод Шамакович "ПРО" лицензиясини биздаги "каптархонада" эмас, росманасига адашмасам 2010 йилда Киевда ўқиб олган. Имтиҳонларни бўм-бўш стадион ва келишилган ўйинларни қамраб олган Ўзбекистон чемпионатида эмас, ростманасига "Динамо" Киев иштирокидаги Европа чемпионлар лигаси ўйинларида топширган. Унинг 12 йил аввал олиб кирган тактикасини мана шунча йилдирки, бирорта ўзимизнинг "ПРО" эгаси ўзгартира олмаяпти.\nМураббий йил давомида қўрқиб ишлар экан, ундан ҳеч қандай натижа чиқмайди. Мен бу мутахассисни нафақат мураббий, балки шахс сифатида ҳурмат қиламан. Унинг бу сафарги истеъфоси менга бироз ёқмайроқ турибди. Узоққа бормаймиз, 2008 йил жамоа 15 ўринни олиб элитадан чиқиб кетиши керак эди. Аммо қуйи лигадан чиқадиган жамоа бўлмаганлиги учун кучлилар сафида қолди. Раҳбарият бундан тўғри хулоса чиқармади ва бир йил ўтиб жамоа барибир қуйи лигага равона бўлди. Бир йил ўтиб "Бухоро" олий лигада 8-ўринни банд этди. 2012 йилнинг июнь ойида Агамуродов жамоани ўз қўлига олди ва иккинчи даврада жамоанинг ўйини тубдан ўзгарди ва 7-ўринни банд этди. Мураббий имкон қадар таркибни мукаммаллаштиришга ҳаракат қилди. Сўнгги йилларда жамоада ёшларга берилаётган эътибор тушиб кетганлиги боис мураббий мажбуран атрофдан футболчиларни йиғди. Бу йил эса клуб ўз олдига аввалги мавсумдаги мавқеини такрорлаши башорат қилинганди, натижа бир поғона яхшиланди. Аммо мураббийга чиқиш эшиклари кўрсатилди. Бу қарорга келган раҳбариятга бир саволим бор, "Бухоро" чемпионат совриндорлари "Бунёдкор", "Локомотив", "Насаф" ёки шу кунгача амалдаги чемпион бўлиб турган "Пахтакор"дан қай жабҳада устун? "Олмалиқ"да янги мавсум янги стадион бўлади. Жамоа 6 йилдан бери таркибини мукаммаллаштириб келяпти. Футболчилар олдида қарзи йўқ ва мураббийга имкон беярпти. "Олмалиқ"дан устунми "Бухоро"? Йўқ, албатта. Аввал раҳбарият мураббийга имкони яратиб бериши, камида 3 йил кутиши кейин қарор қабул қилиши лозим. 1.5 йилдан бери шаклланиб келаётган жамоа кейинги йил қандай кўриниш олади? Бизнинг олий лига жамоаларимиз компьютердаги "РЕСТАРТ" тугмасига ўхшайди. Биронта ишни энди охирига етказай деганингизда, битта ўйин бузиқи келадида, юқоридаги тугмани босиб юборади ва ҳамма ишни яна бошидан бошлашингиз керак...\nСайт ходимлари томонидан ёзиладиган таҳлиллар бир томоннинг фикридан иборат бўлиб қолмаслиги учун, бундан буён аксарият мақолаларга бошқа мутахассисларнинг қарашларини ҳам қўшиб борамиз.\nОчиғи, Агамуродов айнан нима сабаб туфайли истеъфога чиқарилганини билмайман. Лекин бухороликлар мавсум якунига етиши билан кейинги мавсум ҳақида ўйлашни бошлашганининг ўзи яхши. Чунки мураббийда жамоани шакллантириш учун кўпроқ вақт бўлади. Эҳтимол, "Бухоро" аввалгидек қисқа паслар билан ўйнашини исташган ҳолда Гессни бош мураббийликка таклиф қилишгандир. Унинг жамоалари шу услубда ўйнашидан кўпчилик хабардор. Бир тарафдан Агамуродов "Бухоро"ни охирги 1,5 йилда яна ўртамиёналар сафига олиб чиқди.


Сайлов бўйича шарҳ | Ўш | Альянс-Пресс\n30.03.2021 03:08 М. Қозоқбоев. Ўш 327\nСайлов бўйича шарҳ\n2021 йилнинг 11 апрел куни Қирғизистонда маҳаллий кенгашлар депутатлигига сайловлар бўлиб ўтади. Шу куни сайловчилар 28 шахар ва 420 қишлоқ кенгашлари депутатлигига овоз берадилар. Шахар кенгашларига илгаргидек партиявий тизма билан сайловлар ўтади. Балким бу партиявий тизма билан олиб борилган охирги сайловдир. Чунки ҳудди шу куни қирғизистонликлар Республикамиз Конституциясининг янги лойиҳаси учун ҳам референдумда овоз берганида партиявий тизма масаласи ҳам бир ёқли бўлиши мумкин. Лекин нима бўлганда ҳам бугунги мавжуд партиялар ўзларини эртага керакмас уюшмага айланиб қолишларидан чўчимай, ётиб қолгунча, отиб қол” деганларидек, илгаригидай иштиёқ ва қувват билан ташвиқот ишларини бошлаб юборганлар. Кунаро сайловлар бўйича ижтимоий тармоқда репортажлар, сўровномалар ва таҳлилий материаллар берилиб турибди.\nХусусан куни кеча “Клоп” ахборот агентлиги бугунги янги сайловларда ўтган йилги 6 октябр воқеаларига сабабчи бўлган “Биримдик” ва “Мекеним Қирғизистон” партияларидан номзоди кўрсатилган 80 фоиз кишилар бугун янги иқтидорга келган партиялар тизмасидан жой олганини айтиб чиқди. Халқнинг норозилигини келтириб, мамлакатда учинчи инқилоб юзага чиқишига сабабчи бўлган юқоридаги партияларининг штаб бошлиқлари янгидан давлат тепасига келган партияларнинг ҳам штабларини бошқариб қолдилар. Бу борада жорий йилнинг 19 март куни Азия news сайти ҳам ёзиб чиқди.\nЎш шаҳрида маҳаллий кенгаш депутатлигига сайловларни ҳамжихатликда адолат бирла ўтказиш хақидаги меморандумни имзолашдан 9 сиёсий партиялардан 6 нафар партия раҳбарлари воз кечишди. Улар Ўш шахар Кенгаши сайловларида илгаригидай маъмурий ресурслар қўлланилаётгани айтиб чиқдилар. Сайлов жараёнини бошиданоқ бундай тус олиши албатта яхшиликдан дарак бермайди.\nМагарам Қирғизистонда сайловлар сурункали равишда турли тафсилотларга бой тарзда серташвиш рукнда ўтади. Унинг қандай натижа билан якунланишини манаман деган таҳлилчи ҳам олдиндан айтиб бериши қийин масала. Лекин шундай бўлсада, баъзи қизиққан томонлар ҳар эҳтимолга қарши сайлов бўйича ҳомаки прогноз тузишга интиладилар. Ўша прогнозга нисбатан воқеаларни жиддийлашишини олдини олишга харакат қиладилар. Бироқ эртага нима бўлиши Оллоҳдан бошқага аён эмасдир. Инсон фақат таҳмин қилади, вақт эса тақазо этади. Лекин нима бўлганда ҳам инсон ўзининг ақли ожизига таяниб бўлаётган воқеаларни ўтган вақтдаги воқеаларига таққослаб таҳлил қилмоғи жоиздир.\n“Элдик медия” ахборот агентлиги ўз сайтида йўлга қўйган on-line овоз бериш тизимига кўра, ўшликлар Ўш шахар Кенгаши депутатлигига сайловларда танлаган партиялари қуйидаги ўринларни эгаллаган.\n“Улуттар биримдиги” – 32%, яъни бу партияга 507 киши он-лайн овоз берган;\n“Ата-Журт Кыргызстан” – 25%, яъни 392 овоз;\n“Ишеним” -17%, яъни 269 овоз;\n“Бутун Кыргызстан” - 13%, яъни 213 овоз;\n“Бир Бол” - 7%, яъни 116 овоз;\n“Ийман нуру” - 3% , яъни 41 овоз;\n“Ынтымак” -2% , яъни 27 овоз;\n“Улуу журт” - 1%, яъни 10 овоз;\n“Республика” - 0%, яъни 7 овоз.\nЖаами берилган овозлар сони 1582\n“Элдик медия” ахборот агентлиги сайтидаги on-line овоз бериш 9 апрелга қадар давом этади.\nБу рейтинг бир қарашда юзаки кўрингани билан, бироқ уни хақиқатдан унча йироқ деб тушунмаслик керак. Менинг фикри ожизимча “Ынтымак” сиёсий партияси Ўш шахар Кенгаши сайловларида еттинчи эмас балки 3чи ўринни эгаллаши мумкин. Негаки биз юқорида Клоп ахборот агентлиги таъкидлаганидек, бугунги сайловга қатнашаётган “Ынтымак” сиёсий партияси сафидаги 80 фоиз номзодлар ўтган йилги “Мекеним Кыргызстан”дан кўчиб ўтган. Ўз-ўзидан бу номзодлар ўтган йили қайси ҳудудлардан сайланган бўлса, ўша сайлов ҳудудларига қайтиб борганлар ва бу жойларда уларнинг аввалдан ишланган электорати бўлиши мумкин. Ҳудди шунингдек ваъзият “Ата-Журт Кыргызстан” да бўлиши билан бирга, унинг ҳозирги ҳокимият тепасида туриши ушбу партияни сайловлар рейтингининг иккинчи поғонасини эгаллашига сабаб бўла олади.\nЭнди бу тизмадаги “Улуттар биримдиги” халқ партиясининг юқори ўрни, унинг Ўш шаҳрининг тарихий аспектдаги ўрнига ҳам боғлиқ бўлиши мумкин. Чунки бу партия куни кеча тузилиб қолгани йўқ. Унинг ўзига яраша тарихи ва анънаси мавжуд. Бу партия 2010 йилги нохуш воқеалардан кейин тузилиб, ўз сафида турли миллат вакилларини бирлаштириш учун сиёсий майдонга чиққан эди. Бу партия 2012 йилги Ўш шаҳар Кенгашининг 45 мандатидан 21 мандатни қўлга киритган. “Улуттар биримдиги” ўз номини оқлаш учун ўзбек миллатига мансуб номзодлардан 5 нафарига депутатлик мандатини берган. Ўша пайтда бундай жўмардликни биргина ҚСДП (СДПК) партияси қилишга уринди. СДПК сафида 4 нафар ўзбек миллатига мансуб номзодга мандат теккан эди. Бироқ бугун СДПК партияси ўзаро тортишишлар сабаб, мамлакатимизнинг ҳозирги сиёсий жараёнига қўшилолмади. Бу борада хатто “Республика” сиёсий партияси ҳам байналминаллик бобида бошқа партияларга ўрнак бўлолмаган. Масалан “Республика” партияси 2012 йилги сайловларда 8 мандатидан фақат бир дона мандатини ўзбек номзодига насиб этган. Солиштириб айтганда 2012 йилги шахар кенгаши депутатлиги сайловларида қатнашган “Улуттар биримдиги” партияси номзоди Дилмурод Ишонов 2014 йили партиявий тизмага кўра ўз мандатини олган. Бироқ “Республика”даги 4 чи бўлиб рўйхатда туриб мандат олган Акрамжон Хакимовдан ташқари 6 чи ўриндаги Соҳибахон Шокирова, 9 чи ўриндаги Рустамжон Сулаймонов ва 12чи , 15чи... ваҳаказо барча номзодларнинг фамилиялари Ўш шахар сайлов комиссияси рўйхатдан умуман олиб ташланган эди.\nАввалроқ эса 2010 йилда “Республика” партияси сафидан сайланган бир ўзбек номзоди, қандайдир сабабларга кўра бир ҳафта ҳам парламентда ўрин олмай мандатдан ажраб келган эди. 2015 йилги парламент сайловларида “Республика” партияси тизмасида 19 ўринда турган Рустамжон Қўзиев қонуний равишда парламент аъзоси бўлиши муқаррар ҳолда мандатдан ажратилганди.\nБалким шунинг учун бугун “Республика” партиясига овоз бергувчилар Ўш шаҳри сайловчилари орасида кам бўлиши мумкин. Балким “Республика” партияси ҳам ҳудди СДПК партиясидай илгаргидай бутун мамлакатга татигудай аҳволи қолмай, энди алоҳида бир ҳудудга тегишли бўлиб қолгандир? Негаки “Республика” сафидан 2013 йили Бақит Торобаев бошчилигида жалолободликлар “Онугуу- Прогресс” партияси билан, Ўш вилоятидан эса Олтинбек Сулаймонов етакчилигида “Бир Бол” партияси ажралиб чиқиб, унинг илгариги нуфузига путур еткизганди. Шу ҳусусда менинг фикримча Қирғизистондаги барча партиялар асосан ўзларининг асосчиларининг кичик ватанларидан куч олади ва ўз-ўзидан айнан шу регионда беҳад кучлидурлар. Масалан Ўш вилояти бўйича қаралса “Мекеним Кыргызстан ” Матраимовларнинг кичик ватани Қорасув туманида, “Бутун Кыргызстан ” Адахан Мадумаровнинг кичик ватани Ўзганд туманида, “Бир Бол” партияси унинг асосчиси Олтинбек Сулаймоновнинг кичик ватани бўлмиш Новқат туманида кучли. Шу жумладан “Улуттар биримдиги” унинг асосчиси Мелис Мирзакматовнинг кичик ватани Ўш шаҳри билан уйқашиб кетган Қорасув туманида ўзгача кучлидир. Негаки илгариги Қорасув тумани таркибида бўлган Тўлайкан, Ўзгор, Жапалак, Ак Тилек, Кенеш ҳудудлари бугун Ўш шаҳрининг измидадир. Шунингдек Ўш шаҳрига энг кўп интеграция қилган аҳоли ҳам унинг шарқий ва ғарбий тарафидаги қорасувликларни ташкил этади. Жумладан шахарнинг Олмалиқ кесими, СМУ ТТ, Кулатов, Анор, Черемушки, ХБК- Манас Ота, Жанубий Шарқий кичик шахарчалари аҳолилари ҳам асосан қорасувликлардан ташкил топгандир. Бу борада Ўш давлат университети ректорлигига унинг ўқитувчилари иштирок этган сайловларда аввалам бор қорасувлик олимнинг қўли баланд келиши ҳам бежиз бўлмаса керак.\nШунинг учун Алмаз Атамбаевнинг сиёсати Мелис Мирзакматовнинг ўрнига ҳам муқобил номзод сифатида Ўш шахар мэри этиб қорасувлик Айтмамат Қадирбаевни рўкач қилишган бўлса ҳам ажаб эмас. Лекин бугун сиёсатда тан олиб айтиш керак Алмазбек Атамбаев ҳам , унинг СДПК ҳам ва унинг аъзоси Айтмамат Қадирбаев каби қорасувлик Мелис Мирзакматовга тенг келадиган кадри ҳам йўқ! Шунинг учун “Улуттар биримдиги” партияси юқоридаги рейтингнинг юқори поғонасидан жой олган бўлса керак...\n“Альянс-Пресс” сайлов жараёнини кузатишда давом этади.


Жаҳаннам аҳлига аталган азоблар... | Azon.uz - Ахборот-таҳлилий портал\nЖаҳаннам аҳлига аталган азоблар...\n2495 09:34 01.06.2020\nДўзах деганда мияга биринчи бўлиб биз бу дунёда биладиган оловдек олов фикри келади. Лекин дўзах олови бу дунё оловидан кучлироқдир. Ҳаттоки, унинг шиддатини бирор нарса билан қиёс қилиб бўлмайди. Чунки дунё олови бир нав бўлса, жаҳаннам олови бошқа бир навдир. Дунё олови ҳамма нарсани куйдириб кўмир қилиб қўяди. дунё оловига кирган киши ёниб, куйиб, сўнг ўлиб кетади ҳамда унинг аламидан қутулади. жаҳаннам эса—Аллоҳ поноҳ берсин—унга кирган одамга доимий азоб беради. "На уларга ҳукм қилиниб, ўла олур ва на улардан (жаҳаннам) азоби енгиллатилур"\n(Фотир сураси, 203-оят)\nТерилар куйиб ажраб кетмайди, балки у ерда пишади. Терилар ҳар сафар пишганда Аллоҳ азобни тоттириш учун уларни яна бошқа териларга алмаштириб қўяди. Дўзах аҳли унда яшайди, фикр юритади, эслайди ва хусуматлашади. Жаҳаннамда дарахтлар бор, лекин у заққум дарахтидир. У: "Дарҳақиқат, у дўзах қаъридан чиқадиган (ўсадиган) бир дарахтдир. Унинг бутоқлари (даги мевалари хунукликда) худди шайтонларнинг бошларига ўхшар"\n(Вас-соффот сураси, 64-65-оятлар)\nЖаҳаннамда таомлар бор, дўзах аҳли уларни ейишади, лекин бу таомлар ана шу ифлос дарахтнинг меваларидир. Дўзах аҳли "ундан қоринларни тўлдирувчидирлар"\n(Воқеа сураси, 53-оят)\n"Албатта, (дўзахда ўсадиган) Заққум дарахти гуноҳкорнинг таомидир. (У) қоринларда ёғдек қайнар, қайноқ сувнинг қайнашидек"\n(Духон сураси, 43-46-оятлар)\nЖаҳаннамда ичимликлар бор. У ерда сув бор, лекин йирингли сув. Кофир ундан ичади ва "Уни ютмоқчи бўлади-ю, (томоғидан) ўтказа олмас"\n(Иброҳим сураси, 17-оят)\nЗаққум дарахтидан еганларидан сўнг, ташналикдан Қуръонда васфи келган ана шу қайноқ сувдан ичадилар. Ичганда ҳам чанқаб, тинкаси қуриган туя каби ичадилар. Кейин уларнинг боши устидан ана шу қайноқ сувдан қуйилади.\n"У (сув) билан уларнинг қоринларидаги нарсалар ҳам, терилари ҳам эритиб юборилур"\n(Ҳаж сураси, 20-оят)\nДўзахда яна кийимлар бор, лекин оловда: "Бас, кофир бўлганлар учун оловдан кийимлар бичилур"\n(Ҳаж сураси, 19-оят).\nЖаҳаннамда яна соялар ва соябонлар бор, лекин улар ҳам оловдандир: "Улар учун устиларидан ҳам оловдан бўлган "соябонлар", остиларидан ҳам (оловдан бўлган) "Соябонлар" бўлур" (Зумар сураси, 16-оят).\n"Қора тутун сояси остидаки, на совуқдир ва на ёқимли"\n(Воқеа сураси, 43-44-оятлар)\nДунёда айш-ишратга берилган, ўз куфрида туриб олган ва қайта тирилишни инкор қилганларнинг хотимаси ана шудир.\n"Улар бундан илгари (дунёда) ишратчи эдилар. Яна улкан гуноҳ (ширк) узра устувор эдилар. Яна айтар эдилар: "Бизлар ўлиб тупроқ ва суякларга айлангач, ростдан ҳам қайта тирилтирилувчимизми?!"\n(Воқеа сураси, 45-47-оятлар)\n"Улар у ерда инграб-ҳанграб турурлар. Модомики (охиратдаги) осмонлар ва ер бор экан, (улар) у ерда мангудирлар, илло Роббингиз хоҳлагани бундан мустаснодир. Албатта, Роббингиз истаган нарсасини амалга оширувчидир!"\n(Ҳуд сураси, 106-107-оятлар)\nАллоҳдан паноҳ тилаймиз...\nШайх Али Тантовийнинг "Исломни умумий таништириш" китобидан\nТуркистон ва Афғонистон мусулмонларининг аввалги ҳоли\nжаҳаннам Махсус Азоб Мақолалар Илм Оят\n1488 10:45 15.08.2020\nҲолвапаз нега йиғлади?\n2357 08:30 15.04.2020